Лола (ҳикоя) | Улуғбек Ҳамдам расмий саҳифаси\nШундоқ рўбарўмда қоя – қиррадор тошли, тик ва баҳайбат. Устида ҳилпираб турган алвонранг, ваҳшийларча гўзал лолага ҳамма ўзини уради. Осмон қизғиш, қора ва оқ – олачипор булутдан кўйлак кийган. На тун ва на кун, аллақандай аралаш палла. Пастдан қараганда буларнинг ҳаммаси жонларга қутқу соларак юксак қоянинг тепасида тебранаётган гулнинг ортида муҳташам манзара яратган. Назаримда осмоннинг энг олий орзуси ушалганди – безанган кўйи лоланинг атрофида парвона. Тубанда нима гап? Одамлар – қанчаси қояга тирмашиб, афсонавий чечак сари кўтарилаётган, қанчаси қулаб юзларча метр пастда қолган тошларга урилиб парчаланган. Масофанинг ҳатто ўртасигача ҳали ҳеч зот етолмаган. Ахир бунда ҳомиладор аёлнинг қорнидек бўртган чиқиқлар мавжуд эдики, бошқа тикликлардан эсон-омон ошган саноқли кишилар ҳам айнан шу бурилишларда ҳаёт билан видолашаётганди. Ерда мурдаларнинг ҳисоби йўқ. Лекин, ажабо, шуларни кўриб турган бани инсон, тик қояни забт этиб лолага бориш инсон имкониятидан нақадар узоқ эканлигига бошқаларнинг қисмати-ла минг бор, милён бор иқрор бўлган, бўлаётган одамзод нечун ўз ҳавойи орзусидан воз кечмайди? Нечун кўра-била туриб ўзини чиқиб бўлмас жаҳаннамга отади? Тағин ундан соғ-саломат ўтишга умидвор бўлади?.. Шуларни сўраб билайин, дея бир-бирига гал бермай қояга ёпишаётганларга яқинлашаман. Бирови баҳайбат ҳарсангга оёғини энди қўйиши билан елкасидан тортиб ўзимга қаратдим-да саволларга кўмиб ташладим. У эса ҳеч нима демади, фақат истеҳзоли жилмайди-да кўрсатгич бармоғи ила лолага ишора қилди. Сўнг тошга тирмашиб, чумолидек ғимирлаганча тобора илгарилаб кетаётган оломон ичига синггиб йўқолди. Мен бўлсам юқорига қараб саноқсиз одамлардан, уларнинг бетартиб ҳаракатларидан ўзга ҳеч вақони кўрмадим. Кейин қоядан андак узоқлашдим-да такрор боқдим: ЛОЛА!.. Ёдимга беихтиёр Каъба ва унга илинж билан чор томондан ошиқиб-кўпчиб келаётган милён-милён одамлар суврати тушди. Лола мисли қуёш эдию қолганлар йўлдош – унинг атрофида парвона… Мулоҳазаларим пишиб етилмаёқ улардан воз кечдим: ахир лола мени… фақат мени имлаётир! Қолганлардан юз ўгирганга ўхшайди, ахир менгагина эътибор бераётир, менигина ҳузурига чорлаётир! Оҳ, у бунчалар жозибали бўлмаса, юрагим бунчалар тўлиб тошмаса!.. Шунча одамнинг орасидан мени сайлаб олдими, демак, олдига шикаст емай юксала олишимни билади ва мен бу ишнинг уддасидан чиқаман! Бундай имконият ҳар кимга ҳам насиб этавермайди, фойдаланиб қолиш зарур. Эҳ, бунчалар бахтли бўлмасам!..\nОтилиб бориб оёғимни ҳалиги ҳарсангга қўйгандим, кимдир елкамдан тортиб ўзига қаратди. Қайрилиб боқсам, қандайдир йигитча. Аллақачон юқорилаб кетган одамга мен берган саволни энди у менга берарди. Йигитчага бир муддат тикилиб қолдим, уни ўзимнинг – лола ҳузурига таклиф этилган бахтиёрнинг қаршисида бениҳоя ғариб ва афтода кўрдим. Бир лаҳза ачиндим унга. Бироқ лом-мим демадим. Билмайман қандай маънода – жилмайдим-да юксакликка – лолага имо қилганча йўлимда давом этдим.\nКўтарилиш оғир эди. Баъзан қўл ва оёқ қўйгани ғадир-будир тошлар, ўйдим-чуқур жойлар бўлса, баъзан на униси ва на буниси топила қоларди. Шунда бутун борлиғимни силлиқ тошларга бериб сирпанаман-да таҳликали масофони босиб ўтгач, орқага кўз ташлаб даҳшатга тушаман. Лекин кўнглимда лоланинг ёди, унинг менга, фақат менга кўрсатган илтифоти… Буни хаёлимга келтирсам, ўзимни ҳар қандай дўзахга отишга тайёр кўраман. Бир пайт чамаси икки қулоч олдинроқда тирмашиб кетаётган одам дод солиб, қўл ва оёқларини капалак қанотларидек ҳилпиратганча тубанга – туманлик ва булутлар қаърига тушиб кетди. Ичимда нимадир «шув» этди – ўлим шарпаси юрагимни бирров силаб ўтди. «Наҳотки, бу сенга сабоқ бўлмаса, нодон? Наҳотки, сен етиб бораман, деб ўйласанг? Ахир манзилга ҳали узоқ… Шунчаларки, ҳатто кўзларимнинг нури етмайди унга!..»\nПаришонлигимдан фойдаланиб кимдир елкамга оёқ қўйди-да, бир силтаниб қўлини тепароқдаги тошга михлади. Турткидан оёғим илиниб турган тош кўчди ва сирпанган кўйи пастга кета бошладим – АЛВИДО! – хаёлимга келган сўзнинг таъмигача туйдим, сасигача эшитдим… Лекин Худога шукр, қўлларим қаердадир яна бир тошга илашди-да мени муқаррар ҳалокатдан қутқариб қолди. Қуйида эса менинг оёғимдан кўчган тошга тош ва одам илашиб даҳшатли воқеа содир бўлаётганди… Кўзимни чирт юмдим. Бироқ қотиллик унинг ичида давом қилди. Юзлаб кишиларнинг увол бўлганини қалбим сезди. Энди нима бўлади? Бир зум аввалги хотиржамлик энди қайда бор? Лоланинг олдига қай юз билан бораман энди? Унга етишганимда ҳам кўнглимнинг бир четини бегуноҳ одамларнинг ёди мудом кемириб туради-ку ахир!..\nАммо мен атайлаб қилмадим, бунинг устига мени анави муттаҳам итариб юборди. Асл гуноҳкор – у, асло мен эмас! – оқлов қидириб кетаман туриб-туриб. Сўнг муттаҳамга қарадим: у-да мени кузатиб иржайиб турган экан. Кўзим кўзига тушиши билан мазах қила бошлади. Тавба, умрида бировга душманлик қилмаган ва ўзига кимсани рақиб ҳисобламаган одам бўлсам, нима истайди бу? «Рақибим» тош ота бошлади – ё қудратингдан, бу тағин нимаси? Ўйлагунимча бўлмай, биттаси юзимга келиб тегди, кўзимдан нақ ўт чиқиб кетди. Оғриқ ва алам шу даражада кучли бўлдики, беихтиёр ҳайқирдим: «Эй Худо, шу лаънатини жазоламасанг рози эмасман!..»\nНимага ёмон ният қилдим, бировнинг боласига ўлим тиладим? – ўзимни кечирмайман. Менинг бироз аввалги гуноҳларим эндигиси олдида бир пул экан. Нега шундай? Ахир боя оёғим остидан кўчган тошдан юзларча одам нобуд бўлганди, энди биргина, у ҳам бўлса, аллақандай ҳайвонсифат… Мулоҳазалар кўнглимга таскин беролмайди. Фақат ўртанаман. Негадир ўзимни шарқираб оқиб турган сувга отгим, унда тўйиб-тўйиб чўмилгим келади. Бу орада «рақибим» ўпирилиб кетган тошни чангаллаганча пастларда қолган туманликлар тубига тушиб ғарқ бўлганди…\nАнчагача ҳаракатсиз қотаман. Ниҳоят, вақт ўз ишини қилади. Ёдимга яна лола, унинг чорлашлари, ваъдалари тушади. Юрагим такрор ҳапқиради. Яна ҳаётга, қувончга талпинувчи қудрат бутун борлиғимни банд этаётганини ва менинг унга бўйин сунишдан, эгасининг кетидан кетган итдек орқасидан эргашишдан ўзга иложим йўқлигини чуқур англайман. Қилмишим, унинг изтироби бора-бора қалбимни тарк этади. Фақат ёдигина аҳён-аҳён кўнгилни ғаш қилади.\nЭнди менинг бутун фикру дардим лола! ?алати оғриқ аралаш севинч билан унга талпинаман. Нималар хаёлга келмайди, дейсиз ўз ботинимдаги туйғу кучини салмоқлаганда. Лекин орзуимга эришганда насиб этадиган ҳузурни қиёсини ҳеч тополмайдиганга ўхшайман. Ахир ўшанинг учун йўлга чиқмадимми, машаққатлар чекмадимми, қурбонлар бермадимми? Демак, олға ва яна олға!..\nНиҳоят, ўша тик қоя! Ён-веримга аланглайман: қумурсқадек ёпирилиб келаётганлардан фақат бир нечагинаси қолибди. «Қисмат!» – совуқ мулоҳаза юритаман. Бир пасдан кейин ўйларимга чек қўяман-да чўққини ишғол этишга бағишлайман ўзимни. Бу орада ғоят сийраклашиб қолган одамлар ҳам бирин-сирин қулаб осмоннинг бағридан узилиб-учиб аллақайси бурчакларга ғарқ бўлган юлдузлардек йитадилар. Бу тўсиқдан ўтиш одам боласининг қўлидан келадими – иккиланаман бир зум. Лекин во дариғ, қоя қаршисида менгина. Демак, лоланинг ваъдаси ҳақ! Юрагимнинг дук-дуклари қўл ва оёқларимга куч ато этади. Бутун борлиғим ялтироқ, сирпанчиқ, бу ҳам етмагандек алифдек тик қояларга қўл ва оёқ бўлиб ёпишади. Бирон юмушга ўзимни ҳеч қачон бунчалар фидо қилмагандим. Борган сари чумолига айланиб кетаман гўё. Тер сувдек оқади. Баъзан қалтис вазиятлар бўлганда юрагимни ваҳм босадию, энди ўлсам ҳам йўлимдан қайтмаслигимни, бунга лоланинг ёди изн бермаслигини аниқ биламан. Ўргимчак бўлиб ўрмалайман. Шу давонни ошсам бас, марра меники! Инсон боласининг хаёлига келмаган бахт менга ёрлақайди! Нафасим бўғзимга тиқилиб энтикаман… Во ажаб, наҳотки дунёда шундай саодат бўлса ва у менга насиб этса!..\nШирин хаёллар яхшию, лекин мақсадга боришимда халақит бера бошлайдилар, машаққатим ортади. Ўзимни қўлга оламан-да орзуларга харжланаётган кучимни-да довонни ошишга бераман. Энди ақлу ҳушим, тан ва жоним – бутун борлиғим бирлашадилар ва мен қийналиб бўлса-да хавфли чўққини ошиб ЎТАМАН! Ҳайҳот, ғолибман! Алҳамдулиллоҳ! Севинчимдан забт этилган қоя устида тўхтамай осмонга сакрайман. Ниҳоят чарчаб, ўша ерда тошларни қучоқлаб ухлайман… туш кўраман. Тушимга ҳам шу довон, унинг машаққатлари кирибди. Мен такрор уни қўлга киритибман. Аммо ошиб ўтгач, не кўз билан кўрайинки, юқорида яна одамзоднинг ўтишини хаёл ҳам қилиб бўлмайдиган сон-саноқсиз тик қоялар кетма-кетлиги савлат тўкиб турарди. «Дод!» дея бақирганча уйғониб кетаман. Лекин юқорига қарамайман, юрагим бетламайди. Негадир тубанларда сузиб юрган булутларни кузатаман. Заминни, шовқин-суронли турмуш ташвишларини, одамларни қўмсайман. Бироқ энди ортга йўл йўқлигини ҳамма нарсадан кўра чуқурроқ англайман. Кўкрагимда оғриқ туради. Пайпасланаман, тимирскиланаман. Лекин барибир юксакка қарашга, у ердаги ҳақиқатни билишга маҳкум этилганимни унутолмайман. Ҳа, таваккал қилиш пайти келганди: ё ҳаёт ё мамот! Ниҳоят, ўзимда неки қурб бор – барчасини тўплайман-да кўзимни юмган кўйи бошимни юқорига томон кўтараман. Ё Раззоқ! Юрагим ҳапқириб нақ томоғимга келиб тиқиларкан, кўзимни очаман..\n← КАМЕНЬ\tМусулмон (ҳикоя) →


Москвада ўзбекистонлик автомобиль ўғрилари ушланди\nЎзбекистонлик тўрт нафар фуқаро Москва вилоятида уч автомобилни олиб қочгани учун 10 йилга озодликдан маҳрум этилиши мумкин. Бу ҳақда вилоят ИИВ бошқармаси матбуот хизмати хабар берди. «360» телеканали эса тезкор тадбир пайтида олинган видеони тақдим этди.\nЖиноятчилар Москва шаҳрида олиб қочилган Honda CRV машинасида қўлга олинди – икки эркак жипда бўлган бўлса, уларнинг ҳамтовоқлари шахсий машинасида орқада келишган. Тезкор ходимлар текширув давомида бешта турли давлат рақами белгиси ва ўғирланган автомобиль калитини топишди.\nАсли келиб чиқиши ўзбекистонлик бўлган гумондорлар Москва вилоятида учта қимматбаҳо хориж автомобилини олиб қочишгани аниқланди. Уларнинг икки нафари ҳибсга олинди, қолганлар эса шаҳардан чиқмаслик ҳақида тушунтириш хати ёзишгандан сўнг қўйиб юборилган. Гумонланувчилар 10 йилга озодликдан маҳрум этилиши мумкин.


Apple дўконлари олдида iPhone 8 учун навбат пайдо бўлмоқда (сурат) - Terabayt.Uz\nApple дўконлари олдида iPhone 8 учун навбат пайдо бўлмоқда (сурат)\nApple корпорацияси янги илғор айфонни бугун тақдим қилади. Бироқ, бренднинг жаҳондаги расмий Apple Store дўконлари олдида янги айфон харид қилиш истагидаги одамлар аллақачон навбат қуришни бошлаб юбордилар.\nАвстралиялик журналист Люк Хоупвел ўзининг Twitter саҳифасида ҳозирча "iPhone 8" ёки "iPhone X" деб номланаётган янги айфонни олиш истагидаги Apple'нинг Сиднейдаги дўкони олдида "чайла" қуриб олган харидорнинг суратини эълон қилди.\nАлбатта, кўпчиликнинг фикрича, бу шунчаки мухлис бўлмаслиги, балки илк айфон учун кунлаб навбатда туриб сўнг уни фалон долларга сотадиган чайқовчи бўлиши ҳам мумкин. Боиси, янги айфон 22 сентябрдан сотувга чиқарилади.\nКутилаётган 8-авлод айфони 5.8 (12.7 см) дюймли Full HD (1080 x 1920) экранли бўлади. Apple янги смарфтонлар учун OLED-матрицалардан фойдаланади. Бундай экранлар кам қувват ейиши билан ажралиб туради. Янги авлод iPhone флагманлари тезкор ва симсиз қувватлаш технологиясини қўллаб-қувватлайди. iPhone 8 учун Apple A11 -- 8 ядроли кучли платформа яратилган. Унинг ишлаш салоҳияти 2.5 Ггц.ни ташкил қилади.\nТаҳлилчи Минг-Чи Куонинг сўзларига кўра, Apple'нинг iPhone 8 флагмани камида 1000 доллардан сотилади. Боиси, унда OLED-дисплейлардан ташқари, қиёфани танийдиган 3D-сканер каби қимматбаҳо таркибий қисмлардан ҳам фойдаланилади.


Амир Темур хиёбоними ёки фоҳишахона?\n28 январ 2021, Тошкент вақти: 01:50\nҲакимбек Тошкентнинг Халқлар дўстлиги саройи рўпарасидаги Ўзбекистон ССР герби ва Иккинчи жаҳон уруши йилларида етим болаларни асраб олган Шомаҳмуд Шорасулов оиласи хотирасига ўрнатилган ҳайкал бугунги кунда мамлакатда шўро даврини эслатиб турадиган ягона ёдгорликлардир.\nЎзбекистонда мустақилликнинг илк йиллариданоқ миллий анъаналарни тиклаш, миллийлаштириш ҳаракатига катта эътибор қаратилди. Бу, аввало, жой ва кўча номларида, ўрнатилган ҳайкалларда ўз аксини топди.\nЁши каттароқ кишининг хотирлашича, ҳозирги Амир Темур хиёбонида илгари Маркс ва Энгельснинг бюсти, гул дўкони ва ресторан бўлган. Бугунги кунда эса бу маскан ифлосхонага (фоҳишалар жойи демоқчи) айланган.\nМамлакатда архитектура ҳам ўзгариб боряпти. Совет даврида қурилган аксарият биноларга замонавий тус бериш учун қора ойналар ўрнатиляпти, шўро даври акс этган картиналар, китоблар, кинолар халқ эътиборидан четга сурилмоқда. Бугунги адабиётда ўша давр шоир-ёзувчилари коммунистпараст ёки мустақиллик ғояларини яширин бўлса-да, ифодалаган тоифаларга бўлинган.\nМустақил кузатувчилар Ўзбекистонда совет даврини ҳаддан ташқари қоралашга интилиш борлигини, бугунги ҳукумат ўзи йўл қўяётган хатоларга ҳам ўша даврдан сабаб излашга уринаётганини таъкидлайди.\nТошкентда 1970 йилда иш бошлаган Ленин музейи бугунги кунда Ўзбекистон тарихи давлат музейига айлантирилган. Музей экспонатларида шўро даври қисман акс этган. Бу даврга тааллуқли бўлимдаги янгилик шуки, унда жадидчилик ва миллий истиқлол ҳаракатига ҳам ўрин берилган.\nМузейнинг “Озодлик” мухбири билан суҳбатда бўлган ходимасининг сўзларига қараганда, бу бўлимда тарихчилар ўртасида баҳс келтириб чиқарган бир қанча ўзгаришлар қилинган. Масалан, “Улуғ Ватан уруши” терминидан воз кечилиб, “Иккинчи жаҳон уруши” атамаси киритилган. Музей экспозицияларини яратишда шўро даврини қора рангда кўрсатишга уриниш мавжуд. Ўзбекистоннинг биринчи Президенти Йўлдош Охунбобоев аввалги экспозицияда бор эди, лекин ҳозиргисидан баъзи амалдорларнинг кўрсатмаси билан олиб ташланган. Шароф Рашидовга бағишланган экспозиция ҳам аввал умуман олиб ташланган, лекин кейинчалик нима сабабдандир уни қисқача кўрсатишга қарор қилинган.\nЎзбек киноси совет даврида жуда яхши фильмлар орқали шуҳрат қозонганди. Бироқ бугунги кунда халқ севган аксар фильмлар экран юзини кўрмаётир.


Ташқи тижорат сиёсати (давоми)\nШуни ҳам айтиб ўтиш лозимки, Ғарб иқтисодчилари ташқи тижоратга қарашда бир-бирларидан фарқланадилар. Уларнинг бу борада турлича йўналишлари бор. Қуйида уларнинг айримларини айтиб ўтамиз:\n1. Айирбошлаш эркинлиги:\nАйирбошлаш эркинлиги назарияси давлатлараро тижоратга оид айирбошлашларнинг ҳеч қандай чекловсиз, божхона солиғисиз, импортга қарши тўсқинликсиз жорий қилинишини тақозо этади. Бу мазҳаб, яъни давлат назоратининг олиб ташланиши импорт ва экспорт ўртасидаги мувозанатни табиий қонунлар таъминлаб туради, деган эътибор билан импорт ва экспорт назорати чиқимларидан озод қилади.\nБу назария Исломга зиддир. Чунки ташқи тижорат давлатнинг бошқа давлатлар, халқлар, умматлар билан бўладиган алоқаларидан биридир. Бу алоқаларни давлат назорат қилади. Шахслараро, иқтисод ва тижоратга оид алоқалар бўлишидан қатъий назар, уларни тартибга солиб турувчи ҳам, бевосита назорат қилувчи ҳам давлатнинг ўзидир. Шунинг учун айирбошлаш эркинлиги назариясини қабул қилиш мутлақо дуруст эмас. Чунки Ислом давлати айрим тижоратларнинг четга чиқишига рухсат берса, айримларини тақиқлайди. Гарчи ўз фуқароларининг ички-ташқи тижоратларида кўз-қулоқ бўлиб туришнинг ўзи билан кифояланса-да, аҳли ҳарб ва аҳли аҳд савдогарлари билан бўладиган муомалани ўзи белгилайди.\n2. Тижоратга оид ҳимояланиш:\nТижоратга оид ҳимояланиш назарияси хориж билан айирбошлашларни мувозанатга келтириш учун давлатнинг аралашувини тақозо қилади. Ундан мақсад савдо балансига таъсир қилиш ва дефицитни қоплашдир. Негаки, импорт билан экспорт орасидаги мувозанат ўз-ўзидан юзага келмайди, дефицит ҳам ўз-ўзидан қопланмайди. Бунинг учун тижоратга оид ҳимояланиш бўлиши шарт. Шунга кўра, божхона солиқлари солинади, экспорт ва импорт чекланади.\nБу назария нуқсонлидир. Чунки унда давлат хориж билан айирбошлашларни мувозанатга келтириш ёки дефицитни қоплаш учунгина аралашади. Давлатнинг шу иш билангина чекланиши тўғри эмас. Ислом давлатининг аралашуви бошқа давлатлар билан саломга яраша алик қабилида иш тутиш, мамлакатнинг эҳтиёжларини қондириши, молиявий фойдаларни тўкис қилиш, барқарор пуллар чиқариш ва исломий даъват каби ишлар учун бўлади. Шунинг учун унинг аралашуви айирбошлашлар мувозанатини юзага келтириш ва дефицитни қоплаш билангина чекланиши дуруст эмас, балки давлат сиёсий, иқтисодий, тижорий мақсадларда ва исломий даъватни олиб чиқиш учун аралашади.\nTagsАйирбошлаш эркинлигиТАШҚИ ТИЖОРАТТашқи тижорат сиёсати“Исломда иқтисод низоми”


Noyabr 2019 – "Kattaqo'rg'on tongi"\nМустақилликнинг дастлабки кунлариданоқ мамлакатимизда кучли ижтимоий ҳимоя сиёсатининг амалга оширила бошлангани ва бу ўзбек модели тамойилларининг асосини ташкил қилгани барчамизга маълум. Айни кунда ҳам аҳолининг ижтимоий ҳимояга муҳтож, кам таъминланган, ногиронлиги бўлган инсонларни ҳар томонлама қуллаб- қувватлаш, улар учун соғлом турмуш шароитини яратиш борасидаги саъй-ҳаракатлар амалга оширилмоқда. Бирлашган Миллатлар Ташкилоти томонидан 1992 йилда 3 декабрь “Халқаро ногиронлар куни” деб эълон қилинган ва бутун дунёда кенг нишонланиб келинади. Республикамизда ҳам ушбу тадбирни нишонлаш анъанага айланган ва йил сайин нуфузи ортиб бормоқда. Шу муносабат билан ушбу кунлари байрам тадбирлари ташкил қилиниб уларга…\nИнсонга ҳаёт бир марта берилади. Буни яхши англаган инсонлар ҳаётини яхши ишлар, эзгу амаллар қилишга сарфлайди. Аммо шундай инсонлар борки арзимаган пулни, осон йўл билан бойлик топишни орзу қилиб ўзлари билмаган ҳолда жиноят кўчасига кириб қолади. Шуҳрат Рахимов (исми-фамилияси ўзгартирилган) ҳам нафсини жиловлай олмаганлиги, мўмай пул топишни ўйлаб қилган ноқонуний ҳатти-ҳаракати ортидан судда жавоб беришга мажбур. Шуҳрат тақиқланган экин, яъни таркибида гиёҳвандлик воситалари бўлган “марихуана” гиёҳвандлик ўсимлигини Каттақўрғон туман, Полвонтепа маҳалла фуқаролар йиғинига қарашли “Мухтор” қишлоғидаги уйи атрофидаги пахта даласга қонунга хилоф равишда экиб, етиштириб, қуритиб, 1,94 грамм миқдордаги “марихуана”…\nКаттақўрғон шаҳар идоралараро хўжалик ҳисобидаги шахсий таркиб ҳужжатлари архиви 1976 йил 13 январда ташкил этилган бўлиб, хозирги кунга қадар фуқароларга хизмат кўрсатиб келмоқда. Айни вақда архивнинг сақловхонасида ташкилот ва корхоналарнинг шахсий таркибга оид 41474 сақлов бирлигдаги ҳужжатлар мавжуд. Архивнинг асосий вазифаларидан бири корхона ва ташкилотларнинг шахсий таркибга оид ҳужжатларини жамлаш, ишлов бериш ва уларнинг сақловини ташкил қилишдан иборат. Бугун архивда ҳужжатларнинг сифатли сақловини таъминлаш билан бирга мурожаат қилаётган жисмоний ва юридик шахсларнинг сўровлари ҳам ўз муддатида бажарилмоқда. Хусусан, 2019 йил 1 ноябрь ҳолатига кўра жами 1200 та сўров келиб тушган…\nДунё иморатлари ичида энг улуғи мактаб бўлса, касбларнинг ичида энг шарафлиси ўқитувчи – мураббийликдир. Зеро ўз касбининг жонкуяр, фидойи эгалари устозлар машаққатли касблари ортидан шогирдларини Ватан равнақи йўлида комил инсонлар қилиб тарбиялашда ҳеч ҳам чарчашмайди. Улар ҳатто пенсияга чиқиб, кексалик гаштини сурадиган дамлар келганда ҳам ёшларга панд-насиҳат қилиб, йўл-йўриқ кўрсатиб, тарбия беришда давом этадилар. Бугун шаҳримиздаги таълим муассасаларида юзлаб ана шундай фидойи устозлар меҳнат қилмоқда. Жумладан, шаҳримизнинг ўз салоҳияти, кўрки ва нуфузига эга бўлмиш 11-ихтисослашган умумтаълим давлат мактабида ҳам барча эришилаётган ютуқларда уларнинг ҳиссалари катта. Мактабдаги барча педагог ходимларнинг самарали…\nБугун хотин-қизлар жамиятнинг барча соҳаларида ўз фаолликларини кўрсатмоқдалар. Буни биз уларнинг эл фаровонлиги, юрт тараққиёти йўлида олиб бораётган самарали фаолиятлари мисолида ҳам кўришимиз мумкин. Зеро юртбошимиз ҳам аёлларнинг ижтимоий-сиёсий фаол бўлиши муҳим эканлигини “Аёлларнинг жамиятдаги ўрнини, Ўзбекистон эришаётган ютуқлардаги беқиёс ҳиссасини ҳеч нарса билан ўлчаб бўлмайди” деган сўзлар билан изоҳлаганлар. Айни кунларда мамлакатимизда бу борада олиб борилаётган ислоҳотларга муносиб равишда каттақўрғонлик хотин-қизлар ҳам шаҳримизни иқтисодий, ижтимоий салоҳиятини оширишга ўзларининг муносиб ҳиссаларини қўшиб келмоқдалар. Яқинда шаҳар драма театрида шаҳримизнинг ана шундай фаол ўқувчи-қизлари иштирокида “Қизлар овози” форуми бўлиб ўтди. Хотин-қизларнинг ижтимоий…\n1 декабрь – “Бутун жаҳон ОИТС га қарши курашиш куни”\nОИВ инфекцияси бутун дунё мамлакатлари аҳолисига тарқалиб, пандемия тусини олди ва давлатлар иқтисодий ривожланишига ҳамда аҳоли саломатлигига зиён келтирмоқда. ОИВ инфекциясига қарши эмдориларни ҳамда самарали даволаш учун дори-дармон ишлаб чиқишдаги муаммоларни инобатга олиб 1987 йилда “Бутун жаҳон соғлиқни сақлаш ташкилоти томонидан” 1-декабрь “Бутун жаҳон ОИТСга қарши курашиш куни” деб эълон қилинган. Ҳар йили дунё бўйича ушбу сана муносабати билан оммавий равишда аҳоли ва ёшлар орасида ОИВ инфекциясини олдини олиш тўғрисида тадбирлар ўтказилади. ОИВ инфекциясини ретровируслар оиласига кирувчи лентавируслар чақиради. Ушбу вирус организмнинг иммун тизимидаги лейкоцитларни, яъни оқ қон таначаларининг СД-4…\nИЖОДКОР ПЕДАГОГНИ ЭСЛАБ\nЎтган асрнинг 80-90-йилларида каттақўрғонлик ёш, изланувчан муаллима Венера Эшбекова қаламига мансуб ҳикоя, қиссалар республикамизнинг нуфузли газета, журналларида ҳам ёритилди. Жумладан, «Телеграмма» – ҳикояси «Вечерный Тошкент» газетасида, «Ўнгланиш фасли» қиссаси «Звезда востока» журналида, «Оқ қайин», «Икки Мария» ҳикоялари «Самаркандский Вестник» газетасида муштарийлар ҳукмига ҳавола этилганди. «Ўнгланиш фасли» («Сезон обретений») қиссаси республикамиз ёш ижодкорлари танловида совринли ўринга лойиқ топилганлиги эса (1989-йил) Венеранинг дунёқараши кенг ижодкорлардан саналашини яна бир карра исботлади. Жўшқин илҳом соҳибаси В.Эшбекова «Олча гуллаганда» қиссаси, «Ҳаёт дарёси» романи билан ҳам назарга тушди. Ҳа, Венера ибратли умрининг қарийб чорак асрини адабий…\nЁқилғи маҳсулотлари ичида бошқаларига нисбатан хавфлироқ бўлгани – бу табиий газ ҳисобланади. Табиий газнинг тўлиқ ёнмаслиги, газ оқимининг бехосдан узилиб қолиши, хона ичида газ тўпланиши, газни ёқиб, қаровсиз қолдириш, иситиш тизимларига газни улашда хавфсизлик қоидаларига риоя қилмаслик оқибатида портлаш ва ёнғин содир бўлиши ҳамда табиий газ ва ис газларидан заҳарланиш ҳолатлари билан боғлиқ бахтсиз ходисалар содир бўлиши мумкин. Натижада инсонлар турли хил тан жароҳатлари олишлари ёки ҳаётдан кўз юмишлари ҳолатлари ҳам учрайди. Ис гази хонадонларимизда фойдаланиладиган табиий газнинг тўлиқ ёнмаслиги, кўмир ва органик моддаларнинг чала ёнишидан ҳосил бўладиган газдир. Ис…\nОИЛА МАСЪУЛИЯТИ ЭРКАКЛАРГА ТЕГИШЛИ ЭМАСМИ?\nАлбатта, жамиятда оила фақат икки жинс вакили- эркак ва аёлнинг ўзаро муносабати асосида шаклланади. Шундай экан, табиийки оила масъулияти- вазифалар ва мажбуриятлар уларнинг иккаласига ҳам бирдек тегишли бўлиши керак. Қонун нуқтаи-назаридан қарайдиган бўлсак ҳам оилада эр ва хотиннинг мажбуриятлари бирдек тақсимланган. Диний томондан оладиган бўлсак ҳам оилани бошқариш, аёлига, фарзандларига ғамхўрлик қилиш, ҳам моддий ҳам маънавий томондан таъминлашда эркакларнинг ўрни алоҳида белгиланган. Лекин ҳозирги кунда оила масалаларида айрим тоифадаги эркаклар бироз чеккада тургандек кўриняпти. Эркакларнинг уйда ўтириб хотинини чет элга ишлагани қўйиб бериши, қизларнинг тарбияси фақат оналарга ташлаб қўйилгани, ўғил…\nКЕЛАЖАГАМИЗ ЭГАЛАРИНИ АСРАБ АВАЙЛАЙЛИК\nМамлакатимизда ўқув йили бошланиши билан ўқув йили бошидан ва ўқув йили давомида ўқувчи-ёшларга “Йўл ҳаракати қоидалари”ни ўргатиш, уларда ҳаракатланиш хавфсизлиги кўникмаларини ҳосил қилиш назарда тутилган. Зеро, ҳукуматимиз, ИИВ ва ЙҲХББ йўл ҳаракати хавфсизлигини таъминлаш масалаларига, жумладан, пиёдалар ва болалар ўртасида профилактик тадбирларни олиб боришга алоҳида эътибор бериб келмоқда. Демак, умумтаълим мактаблари ва мактабгача таълим муассасаларида болаларга йўл ҳаракати хавфсизлигини ўргатиш, “Йўл ҳаракати қоидалари”, шу жумладан, велосипед ҳайдаш ва йўлларда пиёда ҳаракатланиш, йўллардан ўтиш тартибини ўргатиб бориш лозим бўлади. Бундай машғулотларни ташкил этиш учун махсус жиҳозланган автобурчаклар яратилса, мақсадга мувофиқ бўлар…\nСАМАРАЛИ ҲАМКОРЛИК РИВОЖЛАНИШ ГАРОВИ\nДавлат ва жамият ўртасида сифатли мулоқотни йўлга қўйиш, аҳолига ислоҳотларнинг мақсади ва вазифалари ҳақида тезкор ва холис ахборот етказиш, маҳаллий давлат ҳокимияти органлари фаолияти шаффофлигини ошириш, шунингдек, уларнинг жамоатчилик билан ўзаро ҳамкорлик алоқаларини ва ахборот хизматлари фаолияти самарадорлигини тубдан яхшилаш мақсадида ҳокимликларда Ахборот хизматлари ташкил этилган эди. Ўтган қисқа вақт ичида бу борада сезиларли ишлар амалга оширилди. Биринчи навбатда соҳада ишловчи мутахассислар танлаб олиниб, ҳокимликлар томонидан уларнинг фаолиятлари учун шарт-шароитлар яратилди. Шунингдек, фаолият йўлга қўйилгандан бошлаб Ахборот хизмати раҳбарларининг малакаларини ошириш, уларнинг ОАВлар билан ҳамкорлик самарадорлигини яхшилаш ҳамда холис ва…\nJamiyat, Siyosat, Yangiliklar\nКаттақўрғон шаҳар ҳокими М.К.Хашимовнинг шаҳар аҳолиси ва тадбиркорларига М У Р О Ж А А Т И Азиз юртдошлар! Ҳурматли тадбиркорлар! Мамлакатимизда тадбиркорлик ва кичик бизнесни ривожлантириш масаласи устувор аҳамият касб этмоқда. Юртимизда ўз касбининг усталари ишбилармонларнинг фаолияти ривожига эътибор тобора кучайтирилиб, қонун асосида, ҳалол меҳнат қилаётган тадбиркорларнинг йўлида ғов бўлаётган ҳар қандай кучларга нисбатан муросасиз муносабат шакллантирилмоқда. Президентимиз Шавкат Мирзиёевнинг тадбиркорлик фаолиятини қўллаб-қувватлаш ва ҳимоя қилиш тизимини тубдан такомиллаштириш бўйича чора-тадбирларига мувофиқ бундан буён бизнес фаолияти фақат ривож топади. Президентимиз Сизга ишонмоқда, Сизга таянмоқда. Шундай экан, ўз иқтидорингиз ва…


Ўзбекистонда Алишер Навоий номидаги кино саройи қайта таъмирланганидан кейин очилади - Фото лавҳа tafsilar.info\n18 Avgust 09:11 Жамият\nЎзбекистон, Тошкент – ЯА Подробно.Уз. “Подробно.Уз” мухбири ҳабар беришларича, “Ўзбеккино” миллий агентлиги томонидан реконструксия қилинаётган Алишер Навоий номидаги кино саройи яқинда жамоатчиликни янги ва замонавий қиёфада кутиб олади.\nАйни пайтда биноларни таъмирлаш ва жиҳозлаш ишлари якунланмоқда. Кинонинг биринчи қаватида ретро-автомобилларнинг экспозитсияси, иккинчи қаватида мототсикллар кўргазмаси бўлади. Бундан ташқари ҳозирги кунда, кассалар, ошхоналар ва кинотеатрлар таъмирланмоқда.\nШу йил охирига қадар қайта қурилган кинотеатрда 10 дан ортиқ янги филмлар премераси бўлиб чиқиши кутилмоқда, шу жумладан «Ибрат», «Тенгиз», «Ёлғиз қайиқ», Ажрашиш ўзбекчасига», «Орзу қанотларида», «Мен террорист эмасман», «Севги баҳори», «Маҳмудхўжа Беҳбудий», «Барон 2», «Рангсиз орзулар», «Фариданинг икки минг қўшиғи», «Шапатилло ва қизил қўл сумкаси».


УЗОҒИМИЗ ЯҚИН БЎЛМОҚДА - Ўзбекистон овози газетаси\nУЗОҒИМИЗ ЯҚИН БЎЛМОҚДА\nУзун тумани тоғли ҳудудда жойлашган. Тумандаги Хонжиза маҳалласида 5 минг нафардан ортиқ аҳоли истиқомат қилади. Яқин-яқингача аҳолимизни йўл муаммоси қийнаб келарди. Қишли-қировли кунларда лой ва баҳорги кўчкилардан ҳафталаб марказга боролмаганмиз. Кундалик эҳтиёж маҳсулотларини олиб келиш учун отуловдан фойдаланган кезларимиз кўп бўлган.\n2014 йилда 30 километрга яқин йўл фойдаланишга топширилди. Кенг ва равон йўл қурилиши билан ҳаётимиз тубдан ўзгарди. Бундан ташқари, қисқа вақтда 53-умумтаълим мактаби иш бошлади. Қатор савдо ва хизмат кўрсатиш шохобчалари узоғимизни яқин, оғиримизни енгил қилмоқда.\nПрезидентимизнинг 2017 йил 12 январдаги аҳолига транспорт хизмати кўрсатиш ҳамда шаҳарлар ва қишлоқларда автобусларда йўловчилар ташиш тизимини янада такомиллаштириш чора-тадбирлари тўғрисидаги қарори, айниқса, олис ва чекка ҳудудларда истиқомат қилаётган ҳамюртларимиз учун айни муддао бўлди.\nҚарорда транспорт воситаларини замонавий, қулай автобуслар ва микроавтобуслар билан янгилаш, йўналишларни оқилона ташкил этиш ва кенгайтириш, йўл қопламаларини биринчи навбатда қишлоқ жойларда яхшилаш ҳисобига аҳолининг талабларини тўлиқ қондиришни таъминлаш устувор вазифа қилиб белгиланган. Шу билан бир қаторда йўловчилар ташиш хавфсизлигини кучайтириш, йўналишлар бўйича ҳаракатланиш жадвалларига қатъий риоя этилишини таъминлаш, кўрсатилаётган хизматларнинг сифат даражасини ошириш, йўловчилар ташиш соҳасида истеъмолчилар ҳуқуқларини ҳимоя қилиш тизимини шакллантириш, йўлкира ҳақи учун нақд пулсиз тўлов тизимини жорий қилиш чоралари кўрилиши ҳаммамизни мамнун этди.\nКелажакда олис қишлоқларимизда ҳам замонавий автобус ва микроавтобуслар қатнайди. Янги йўналишлар ташкил қилиниб, автостанция ва тўхташ пунктлари қурилади. Қишлоқ аҳолиси бандлиги таъминланади. Бу эса ривожланиш ва тараққиётга хизмат қилиши муқаррар. Бир сўз билан айтганда, Президентимизнинг қарори халқимиз, айниқса, электоратимизни қўллаб-қувватлаш ва манфаатларини ҳимоя қилишда ўзига хос дастуриламал бўлди.\nшифокор, ЎзХДП фаоли.


"Самарқанд тумани мени безовта қиляпти" — Эркинжон Турдимов - Darakchi\nЖАМИЯТ 23.06.2022, 20:32\nМаълум қилинишича, вилоят ҳокимлиги ишчи гуруҳи туман марказида бўлиб, ободонлаштириш билан боғлиқ ҳолатларни ўрганиб чиқди. Унда ҳудудда жойлашган зиёратгоҳда иккита фаввора яроқсиз ҳолатга келиб қолгани, ўтлар билан тўлганлиги ҳамда Ободонлаштириш ходимларининг анжомларини сақловчи жойга айлангани аён бўлган. Ариқлар тозаланмаган, бу ҳам етмаганидек уларнинг бир қисми ғишт териб, ёпиб қўйилган. Ёмғир вақтида кўча сувлари чиқишининг иложи йўқ, савдо дўконлари эгалари пиёдалар йўлакчаларини эгаллаб олишган, юришга шароит йўқ. Чиқинди қутилари ахлатга тўлиб, ерга тўкилиб ётмоқда. Реклама тўғрисидаги қонун шаҳардаги кўча учун бегона. Йирик супермаркет барпо қилинган бўлсада, айрим маҳсулотлар кўчага чиқарилган ҳолда савдо амалга оширилгани айтилади.\nШу боис вилоят ҳокими Самарқанд туманидаги сектор раҳбарлари, маҳалла раислари, ҳоким ёрдамчилари ҳамда профилактика инспекторлари билан учрашув ўтказди. Унда юқорида келтирилган қатор масалалар муҳокама этилди.\n"Самарқанд тумани мени жуда безовта қиляпти. Туманда яқинда сайлов бўлиб ўтди. Маҳалла раислари сайланди. Қани натижа?",-дейди Эркинжон Турдимов.\nВилоят раҳбари таъкидлаганидек, бугунги кунда "Гулобод" массиви секин-аста тиканзорлар марказига айланиб бормоқда. Ҳудуддаги чиқиндиларни йиғиштириб олишга масъул корхона Ободонлаштириш бошқармасининг ҳаракатлари сезилмаяти.\n"Туман маркази мана шундай бўлса, унинг бошқа жойлари ҳақида нима дейиш мумкин? Ҳеч бўлмаса бирорта маҳалла раиси ўз ҳудудига олиб бориб маҳалласи ободлигини кўрсата оладими? Нима учун кимдир камчиликларни кўрсатишни кутиши керак? Ҳар куни, ҳар соатда уларни тузатиш устида ишлаш керак",-дейди ҳоким.


Роналду гол урган ўйинда МЮ “Тоттенхэм”ни таслим этди | Qalampir.uz\nРоналду гол урган ўйинда МЮ “Тоттенхэм”ни таслим этди\nСпорт\t30 Октябрь 23:30 2203\nБугун, 30-октабр куни Лондондаги “Тоттенхем Хотспур” стадионида Англия Премьер лигасининг 10-туридан ўрин олган “Тоттенхем” ва “Манчестер Юнайтед” учрашуви ўз якунига етди.\nБиринчи бўлимнинг 39-дақиқасида “қизил иблислар” ҳужумчиси Криштиану Роналду АПЛ жорий мавсумида ўзининг 4-голини урди ва жамоасини ҳисобда олдинга олиб чиқди. Унинг голига ватандоши Бруно Фернандеш ассистентлик қилди. Криштиану бунга қадар 5 ўйинни голсиз тарк этганди.\n64-дақиқага келиб тезкор қарши ҳужум уюштирган “манкунианлар” ҳисобдаги фарқни иккитага оширишди. Бу сафар Роналдунинг узатмасидан сўнг, Эдинсон Кавани рақиб дарвозасига тўп киритди. Ўйин якунланиб бораётган бир паллада Маркус Рэшфорд гол уриб, учрашувга якуний нуқтани қўйди. Шу тариқа МЮ 3:0 ҳисобида ғалаба қозонди\nЭслатиб ўтамиз, Роналду фаолиятида 11-марта “шпорлар” дарвозасини ишғол қилди. 36 ёшли португалиялик футболчи ҳеч бир инглиз клубига бу қадар кўп гол урмаган. Бундан ташқари, Криш кетма-кет 6 ўйиндан бери “Тоттенхэм”га гол уриб келмоқда.\nМаълумот учун, ғалаба эвазига ўз ҳисобидаги очколар сонини 17 тага етказиб олган “Манчестер Юнайтед” турнир жадвалида 5-ўринга кўтарилиб олди. “Тоттенхэм” эса 15 очко билан 8-ўринни эгаллаб турибди.\nСульшер АПЛ МЮ Роналду Тоттенхэм Кавани Рэшфорд\nСамарқандда 13 ёшли мактаб ўқувчиси 25 ҳафталик ҳомиладор экани айтилмоқда\n26 Ноябрь 13:02 54952\n“Толибон” Мирзиёевниг “Аср лойиҳаси”ни хавф остида қолдирди. Энди Тошкент қандай йўл тутади?\n27 Ноябрь 19:00 41692\nФарғонадаги боғчадан топилган жасад кимники экани маълум бўлди\n26 Ноябрь 11:11 41273\n1 декабрдан ўзбекистонликлар ҳаётида нималар ўзгаради?\n27 Ноябрь 11:27 40510\nЙПХ, “дубинка” кўтарган “Қора маскалилар” ва Lacetti. Қашқадарёда нима бўлди? (видео)\n28 Ноябрь 13:57 33575


Етти саволга етти жавоб – Fikrat.uz\n10:08 / 25.04.2020 17.08.2020 35193 0\nФан – техника ривожи барча соҳаларга кириб улгурди. Бугун кафтдай телефонимизда ҳам оламолам маълумотларни сақлашимиз мумкин. Хусусан, диниймаърифий иловаларни ҳам. Ана шу иловалардан фойдаланиш жараёнида юзага келаётган саволларни тўплаб, жавоб топишга ҳаракат қилдик.\nСаволларимизга Ангрен шаҳридаги “Облиқ” жомъе масжиди имомҳатиби Ҳусниддинхон Шарофхўжаев жавоб берди.\n− Домла мобил телефонлардаги Қуръони Карим ва диний-маърифий китоб иловаларини ўқиш учун таҳорат керакми? Уларни телефонда сақлаш тартиби қандай?\n− Таҳоратсиз одам Қуръонга қарамасдан ёддан ўқиса ҳам дуруст бўлади. Қуърони Каримни қўл билан ушламоқчи бўлса, таҳоратли бўлиш керак. Аллоҳ таоло бу ҳақда Қуръони Каримда шундай марҳамат қилади: “Уни фақат покланганларгина ушлайди” (Воқеа сураси, 79-оят)\nДиний-марифий китоблар иловаларни ҳам телефонда сақлаш мумкин. Бу ҳам бир қулайлик ва биз мўмин мусулмонларга ўз манфаатимиз учун бир имкондир.\n− Мобил илова орқали айтилаётган азонни тугамасидан ўчириб қўйиш мумкин эмасми?\n− Бугунги кунда алҳамдулиллаҳ масжидларимизда 5 бор намоз вақтида овоз кучайтиргичларда азон янграйди. Мобил телефонларимизда ҳам намоз вақти кирганда азон айтувчи махсус иловалар бор. Агар киши жамоат жойда, масжидда, йиғинда, мажлисда бўлса, мобил телефонини овозини ўчириб қўйиши лозим. Агар унутган бўлса-ю, намоз вақти кириб телефонидан азон овози янграса жамоат жойда бўлганлиги учун уни ўчиради. Агар ўзи ёлғиз, бемалол ҳолатда бўлса, охиригача эшитгани яхши.\n− Азон иловасида Мадина, Туркия азонлари деб ёзиб қўйилади. Уларнинг фарқи нимада?\n− Бу Мадинада бошқа, Туркияда бошқа азон айтилади дегани эмас. Азон ўша 1400 йил аввал Пайғамбаримиз (с.а.в) даврларида жорий қилинган. Мадинада ҳам, Туркияда ҳам айтиладиган азон сўзлари бир хил. Фақат айтилишида, оҳангида фарқ бор, холос.\n− Ижтимоий тармоқ профилларига Каъба ҳамда Пайғамбар масжиди суратлари, оят ва ҳадислар жойлаш урф бўлмоқда. Уларнинг ҳукми қандай?\n− Умар ибн Ҳаттоб розияллоҳу анҳу “Расулуллоҳ соллаллоҳу алайҳи васалламнинг шундай деганларини эшитдим” деб, қуйидаги ҳадисни ривоят қиладилар: “Амаллар ниятларга кўрадир”.\nДемак, амаллар ниятларга боғлиқ экан. Ҳар бир кишига ният қилган нарсасигина насиб бўлади, ибодатда ҳам, бошқа амалларда ҳам худди шундай.\n− Телеграм мессенжери орқали тез-тез “Ушбу хабарни 10 ёки 15 та одамга юборсангиз бахт келади. Йўқса, фалокатга учрайсиз!” каби хабарлар тарқалиб қолади. Бу ҳолатга қандай муносабат билдириш керак?\n− Бу хабарлар қуруқ сафсата. Бундай бемаъни ишлар билан одамларнинг вақтларини олмаслик керак. Аввало, эътиқодимизни тўғирлашимиз керак. Биргина СМСни 10-15та одамга жўнатиб, одам бахтли ёки бахтсиз бўлиб қолмайди.\nБаъзи бир хабарлар келади. Уларда “Агар онангизни яхши кўрсангиз мана шу СМСни 15 та одамга юборинг, онангизни соғлиғи учун, хурсанд бўлиши учун” деган кулгили жумлаларни ҳам кўриб қоламиз. Онасини яхши кўрганини шу СМС билан исботлайдими? Бундан кўра онасининг айтган вазифаларини қилиб, одобли фарзанд бўлса, онаси хурсанд бўлади. Бир бекорчи жўнатган СМСни бошқаларга жўнатиш билан аҳмоқгарчиликни давом эттирмайлик.\n− Ижтимоий тармоқлар орқали ахлоқсиз аудио, видео ва фотоларни кўриш ҳам гуноҳми?\n− Ижтимоий тармоқларда беҳаё видеоларни кўрган ва аудиоларни эшитган инсон қаттиқ гуноҳкор бўлади. Фаҳш акс эттирилган видеони кўришлик бу назар зиноси (кўз зиноси) бўлади. Назар зиноси бу − ишвакор, ҳирсманд, шаҳвад ҳисси билан назар ташлашда ўз ифодасини топади. Ҳозирги кунда харом, фаҳш йўллар билан бойлик орттириш илинжида бўлган кимсалар бу йўлда ойнаи жаҳон ва ижтимоий тармоқлардан кенг фойдаланишаётгани аянчли ҳол. Беҳаё аудиоларни эшитиш эса эшитиш зиносидир. Эшитиш зиноси − беҳаё суҳбатларга қулоқ тутиш билан юзага келади.\nАллоҳ таоло бандаларини зинога яқинлашишдан ва зинога сабаб бўладиган ишлардан қайтариб шундай дейди: “Зинога яқинлашманглар! Чунки бу бузуқликдир ва энг ёмон йўлдир” (Ал-Исро сураси, 32).\n− Ижтимоий тармоқлардаги қонуний ва ишончли фаолият юритаётган диний-маърифий сайт ва каналлардан қайсиларини кузатиб боришни маслаҳат берасиз?\n− Бугунги кунда Мусулмонлар идораси тасарруфидаги сайтлар жуда ҳам кўп. Ҳар бир вилоят вакилликлари ўз сайтларига эга. Булардан Muslim.uz Ўзбекистон Мусулмонлар идорасининг расмий сайти. Fitrat.uz Тошкент вилоят вакиллигининг расмий сайти, Islom.uz сайтлари ишончли ва юртдошларимиз улардаги манбалардан бемалол фойдаланишлари мумкин.\nШунинг билан биргаликда Шайх Муҳаммад Содиқ Муҳаммад Юсуф ҳазратларининг китоблардан ҳам фойдаланиш жоиз.\n− Вақт ажратиб ёшларимизни қизиқтирган саволларга ишончли жавоблар берганингиз учун ташаккур. Мухлисларимизга дил сўзларингиз бўлса марҳамат…\n− Бугунги кунда мамлакатимизда диний ислоҳотлар жуда кенг миқёсда амалга оширилмоқда. Ватандошларимизга, ёшларимизга шуни айтишимиз керакки, ижтимоий тармоқларда ўзларига ном танлаб бўлиб бу масала бундай бўлади, буниси бундай деб, олимларнинг ишларини, улар ижмо қилган фатволарни ботил қилишга ҳаракат қилаётган баъзи бир адашган кимсаларнинг сўзларига эмас, балки жилджилд китоблар ёзган, соф ислом динини ўрганган олимларга эргашишларини тавсия этаман. Телеграм мессенжерларида келадиган ишончсиз манбаларни ўқиб дунёқарашлари ўзгариб, бу бундай бўларкан, деб биргина нотўғри маълумотни билиб олиб, жамоат жойларда иҳтилофлар келтириб чиқаришдан тийилсинлар. Балки олимлар, илм аҳиллари ёзган китоблардан ва юқорида зикр қилган интернет сайтларидан билиб, уларга амал қилиб, Аллоҳ таоло олдида ажру савобларга эга бўлсинлар.\nОтабек Бакиров суҳбатлашди\nИзоҳ қолдиринг Етти саволга етти жавоб\n21:06 / 24.10.2020 25.10.2020 28488 0\n19:37 / 29.02.2020 04.09.2020 26371 0


Озарбойжон элчихонаси кўмаги билан COVAX глобал ташаббусига кўра 50 минг доза вакцина Тошкентга келтирилди.\n«Озарбойжон CОVAХ глобал ташаббусининг ҳамкори сифатида Ўзбекистонга 50 минг доза AstraZeneca вакцинаcини тақдим этди. Ушбу вакциналар Озарбойжон Республикаси элчихонаси кўмагида Тошкентга келтирилди.\nЮНИCЕФ билан ҳамкорликда барча мамлакатларга вакциналарнинг тенг тақсимотини таъминлаш мақсадида амалга оширилган бу амалиётдан сўнг Ўзбекистоннинг вакцина захираси 7 миллион 580 минг дозага етди», дейилади ССВ матбуот хизмати хабарида.\n«Вакциналар шошилинч тарзда ҳаммага адолатли равишда етказиб берилмас экан, дунё COVID-19 вирусининг мутациялари хавфи остида қолаверади», дейилади UNICEF Uzbekistan хабарида.\nЭслатиб ўтамиз, март ойида CОVAХ дастури доираси Ўзбекистонга 660 минг доза AstraZeneca вакцинаси келтирилган эди.\nЎзбекистонда ҳозирга қадар коронавирусга қарши тўлиқ эмланганлар сони 985 минг кишидан ошган.\nСоғлиқни сақлаш вазирлиги матбуот хизмати хабар беришича, Ўзбекистонда 15 июль куни 122 574 доза COVID-19’га қарши вакцина қўлланди, шундан 95 489 дозаси биринчи босқичда, 14 735 дозаси иккинчи босқичда ҳамда 12 350 дозаси учинчи босқичда қўлланган.\nҲозирги кунгача Ўзбекистонда коронавирусга қарши жами 5 397 765 доза вакцинадан фойдаланилган, уларнинг 1 505 103 дозаси иккинчи ва 543 496 дозаси учинчи босқичда қўлланилган. Шунга кўра, мамлакатда жами эмланганлар сони 3 349 166 кишини ташкил этмоқда.\nШу кунгача тўлиқ эмланган фуқаролар 985 157 нафарни ташкил қилмоқда.\n15 июль кунидаги эмлаш кўрсаткичлари бўйича юқори ўринларни:\nНаманган вилояти (18 928 доза),\nФарғона вилояти (18 512 доза),\nСамарқанд вилояти (12 691 доза) банд қилди.\nНаманган вилоятида 694 123 доза,\nФарғона вилоятида 687 022 доза,\nАндижон вилоятида 608 464 дозани ташкил қилмоқда.


Париж-2024 ташкилий қўмитаси Олимпиада сув спорти марказини яратишга киришди / Olamsport.com\n08 май 07:10\nПариж-2024 ташкилий қўмитаси Олимпиада сув спорти марказини яратишга киришди\nТеглар : ОлимпиадаПариж\nПарижда 2024 йилда бўлиб ўтадиган Олимпия ўйинлари ташкилий қўмитаси Олимпиада сув спорти маркази лойиҳасини шу йил кузга яқин кўриб чиқишни мўлжалламоқда.\nБу сув спорти марказида Олимпиаданинг сув полоси, синхрон сузиш ва сувга сакраш бўйича мусобақалари бўлиб ўтади. Ташкилий қўмита Олимпия ўйинларининг сув спортидаги кўплаб мусобақаларини “Стад Франс” яқинидаги «Plaine Saulnier» кварталида барпо этиладиган сузиш ҳавзасида ўтказиш тўғрисида қарор қабул қилди.\nҲозирги пайтда иккита лойиҳа устида фаол иш олиб борилмоқда. Бу лойиҳаларнинг ҳар бири ўз хусусиятларига эга. Аммо бу мажмуа сузиш бўйича мусобақалар ўтказилишини назарда тутмайди. Ушбу мусобақаларни Олимпия ўйинлари пайтида фойдаланиладиган учта сузиш ҳавзаси қабул қилади.


Нохуш ҳолатлар камайишига эришилмоқдаHaqida.net\nHome Mahalliy Нохуш ҳолатлар камайишига эришилмоқда\nПрезидентимизнинг 2017 йил 23 майдаги “Ички ишлар органлари ёнғин хавфсизлиги бўлинмалари фаолиятини тубдан такомиллаштириш чора-тадбирлари тўғрисида”ги қарори ижроси доирасида Сирдарё вилояти Мирзаобод туманида ҳам кенг кўламли ишлар амалга оширилмоқда.\nҲафтанинг чоршанба кунлари ўтказилаётган ёнғин профилактикаси тадбирларида тумандаги муассасалар, корхона-ташкилотлар ва аҳоли хонадонларида, айниқса, куз-қиш мавсумида ёнғин хавфсизлигини таъминлаш, туман ИИБ ёнғин хавфсизлиги бўлинмаси ходимлари, мутасадди раҳбарлар ва фуқаролар ҳушёрлигини янада оширишга алоҳида эътибор қаратилмоқда.\n– Ҳудудимизда ёнғинлар сони ўтган йилнинг шу даврига нисбатан 4 тага камайган бўлса, ёнғин хавфсизлиги қоидаларини бузиш ҳолатлари учун жарима чоралари 25 тага кўпайган, – дейди Мирзаобод тумани ИИБ ёнғин хавфсизлиги бўлинмаси бошлиғи, капитан Р.Ҳайдаров. – Жорий йилнинг ўтган 10 ойида тумандаги 17 маҳалла фуқаролар йиғини, 177 давлат ташкилоти ва 188 тадбиркорлик субъектининг ёнғин хавфсизлиги бўйича ҳолати ўрганилди. Қиш мавсумига пухта тайёргарлик кўриш, турли ёнғинларнинг олдини олиш мақсадида ўтказилаётган тадбирлар давомида ёнғин хавфсизлиги бўйича уй эгалари ҳамда масъул шахсларга зарур тавсия ва кўрсатмалар берилмоқда. Аниқланган камчиликларни мутасадди раҳбарлар билан бирга жойида бартараф этиш чоралари кўрилаётир.\nМаълумотларга кўра, тумандаги корхона-ташкилот ва муассасаларда, маҳалла фуқаролар йиғинларида 186 марта учрашув ўтказилган. Ёнғин хавфсизлиги қоидаларини бузган 16 минг 648 хонадонда камчилик аниқланиб, уларнинг 14 минг 687 таси жойида бартараф этилган. Айрим муаммолар юзасидан тегишли идораларга ахборотнома ва тақдимномалар киритилган. Давлат тасарруфидаги 105 корхонанинг ёнғинга қарши ҳолати бўйича аниқланган камчиликлар юзасидан мутасаддиларга ёзма кўрсатма берилган.\nЁнғин хавфсизлиги қоидаларини бузган 78 нафар масъул шахсга нисбатан 4 миллион 792 минг сўмдан зиёд жарима чоралари қўлланилган. Ёнғинга олиб келиши мумкин бўлган муаммоли ҳолатдаги 43 бинонинг иш фаолияти вақтинча тўхтатилган. 301 носоз газ ва электр ускунасидан фойдаланиш тақиқланган.\nБу каби профилактика тадбирлари натижасида аҳоли хонадонлари, ижтимоий соҳа объектлари ва бошқа ташкилотларда ёнғин билан боғлиқ нохуш ҳолатлар камайишига эришилмоқда.


14:56 / 30.01.2017\nСоғлом фарзанд келажак пойдеворидир. Етилиб келаётган ҳар бир ёш авлод Ватаннинг, жамиятнинг янада мустаҳкамлаш бўлишига замин яратади. Соғлом она ва соғлом бола камолоти Ўзбекистонда сиёсий даражага кўтарилган мавзулардан биридир. Зеро соғлом онадан, албатта, соғлом бола дунёга келади.\nСамарқанд вилоятининг Ургут туманидан, ҳозирда пойтахтда тадбиркорлик билан шуғулланиб келаётган Маматов Бахтиёр ва унинг рафиқаси Тўраева Дилсўзларнинг оиласида 2016 йилнинг 15 сентябри ўзгача келди. Ёш оилада уч нафар эгизак дунё юзини кўрди. Бу бир ҳайрат, аммо ҳар иккиси 28 ёш бўлган оиланинг бундан олдин ҳам уч нафар фарзанди бор эди. айни дамда олти нафар фарзанднинг барчаси соғлом вояга етмоқда.\n“Бизнинг уч нафар фарзандимиз бор эди. Яхши ниятла яна бир ўғил фарзанд кўришни мақсад қилган эдик”, дейди Маматов Бахтиёр. “Аммо Яратганнинг инояти экан, бизга уч нафар эгиз фарзанд туҳфа этди. Айни дамда фарзандларимнинг ҳам, онасининг ҳам аҳволи яхши. Эгизларнинг каттасига Биринчи Президентимизга нисбатан ҳурмат ва эҳтиром туфайли, қолаверса, фарзандим улғайиб, у кишидек ватанпарвар, жасур, илмли киши бўлиб етишиши учун яхши ниятла Исломжон дея исм бердик. Иккинчи ва учинчи эгизлар қиз бўлди. Уларнинг бирига Имона, иккинчисига эса Имрона, дея исм қўйдек”.\nДарвоқе, ушбу бахтиёр отанинг тўнғич фарзанди Лайлонинг ёши 9 да. Иккинчи фарзанди Амржон 7 га қадам қўйди. Ясинабону эса 5 ни қаршилади.\nДунё мўъжизаларга бой. Яратганнинг неъмати бисёр. Ушбу бахтиёр оилага қараб ҳавас қиладиганлар кўп. Умид қиламизки, ушбу жажжи болажонлар келажакда комил инсон бўлиб вояга етишади, ўз эли, ўз халқи хизматида, қолаверса, ота-она хизматида камарбаста бўлишади.


ОАВ: Владимир Кличконинг кейинги рақиби россиялик боксчи бўлиши мумкин\n00:18 / 25.10.2016\n39 ёшли россиялик боксчи Александр Устинов жорий йил декабрида украиналик собиқ жаҳон чемпиони Владимир Кличко билан жанг ўтказиши мумкин. Айни вақтда Кличко жамоаси 10 декабрда бўлиши керак бўлган жанг учун рақиб қидирмоқда.\nДастлаб Кличко британиялик Тайсон Фьюри билан реванш жанг ўтказиши керак эди. Бироқ бу жанг Фьюрининг тайёр эмаслиги сабабли йўққа чиққан. Шундан кейин Кличкога қарши Фьюрининг ўрнига Энтони Жошуа жанг қилиши ҳақида хабар пайдо бўлган. Бироқ кейин бу жанг ҳам бўлмаслиги ҳақида хабар қилинган. Энди эса boxingscene.com маълумотларига кўра, австралиялик Лукас Браун билан музокаралар кетмоқда. Шу билан бир вақтда россиялик боксчи номзоди ҳам қаралмоқда. Устинов WBA рейтингида Кличкодан кейин 3-ўринда турибди.\nКузда Устинов кубалик Луис Ортисга қарши жанг ўтказишни режалаштирганди, бироқ жанг бўлмаган. Устинов айни вақтда 34 та жангдан 33 та ғалабага эришган ва битта мағлубиятга учраган. Кличко эса 68 та жангдан 64 тасида ғолиб бўлган, 4 тасида эса мағлубият нашидасини тортган.\nВладимир Кличко Александр Устинов\nКличко: «Нимани орзу қилган бўлсам, барчасига эришдим»


Анзур Исмоиловга "Сепахон", шунингдек, Хитой ҳамда Таиланд клублари ҳам жиддий қизиқишмоқда » Ўзбекистон янгиликлари – Zamin.uz\n19 декабрь 2019, 18:31\nМавсумни «Локомотив» жамоасида якунлаган тажрибали ҳимоячи Анзур Исмоиловнинг темирйўлчилар билан тузган шартномаси ниҳоясига етгани боис унинг янги мавсумни бошқа клубда ўтказиши борасида турли гап-сўзлар тарқалгани ҳам бежиз эмас.\nАслида чемпионат якунланмасидан олдиноқ унга «Пахтакор» томонидан жиддий қизиқиш бўлаётгани ва катта эҳтимол билан Исмоиловнинг янги мавсумни «Шерлар» сафида ўтказиши айтилаётганди. Лекин шуни ҳам унутмаслик керакки, Анзурга биргина «Пахтакор»дан жиддий таклиф келиб тушмаган.\nМаълум бўлишича, унга Эроннинг етакчи клубларидан бири саналган «Сепахон» ҳам даъвогарлик қилмоқда. Эронликлар футболчимизга тайёр шартномани таклиф қилмоқдалар. Шунингдек, футболчимизга Хитой ҳамда Таиланднинг етакчи клублари ҳам қизиқиш билдиришаётганини айтиш жоиз.\nБундай маълумотлар асосли ва буни Анзур Исмоиловнинг ўзи ҳам тасдиқлаб ўтди. Бироқ тажрибали ҳимоячи ҳали бир қарорга келгани йўқ. Аммо ўзининг айтишига қараганда, фаолиятини хорижда ўтказишдан кўра кўпроқ ўзимизнинг чемпионатда тўп суришни маъқул кўрмоқда. Демак, у билан боғлиқ воқеалар ривожини кузатишда давом этамиз.\nЯнгиликлар » Спорт » Анзур Исмоиловга "Сепахон", шунингдек, Хитой ҳамда Таиланд клублари ҳам жиддий қизиқишмоқда\n22:10 Анзур Исмоилов миллий жамоадаги фаолиятини якунлади


Тошкент каратэ (WKF) бўйича ХVI Осиё чемпионатига қай даражада тайёр? / Olamsport.com\nТошкент каратэ (WKF) бўйича ХVI Осиё чемпионатига қай даражада тайёр?\nТеглар : КаратэТошкентОсиё\nХабарингиз бор, жорий йил 15-21 июль кунлари пойтахтимизда каратэ (WKF) бўйича катталар ўртасидаги ХVI Осиё чемпионати ҳамда Осиё каратэ федерациясининг навбатдаги ҳисобот-сайлов конгресси ўтказилади.\nХўш, юртимиз бўлажак нуфузли спорт анжуманини қабул қилиш учун тайёрми?\nШу ва бошқа саволлар билан ЎзА мухбири Ўзбекистон каратэ миллий федерацияси бош котиби Камолиддин Хожиниёзовга мурожаат қилди.\n- Бўлажак нуфузли спорт анжуманида иштирок этиш истагини билдириб, рўйхатдан ўтган давлатлар сони қирқтага яқинлашиб қолди. Бу рўйхат яна ўсиши кутилмоқда, негаки ушбу қитъа чемпионатида қатнашиш истаги билан мурожаат қилишаётган давлатлар бўлиб турибди. Мусобақада қатнашиш учун ҳозирча 350 нафардан ортиқ спортчи рўйхатдан ўтди.\n- Тошкентда нафақат қитъа чемпионлари аниқланади, балки Осиё каратэ федерацияси президентлиги учун сайловлар ҳам ўтказилади. Мазкур жараённи кузатиб бориш учун юртимизга Бутунжаҳон каратэ федерациясидан фахрий меҳмонлар ҳам таклиф этилганми?\n- Албатта, бундай даражадаги нуфузли спорт анжуманлари фахрий меҳмонларнинг иштирокисиз ўтмайди. Айтиб ўтганингиздек, бу ерда шунчаки қитъа чемпионлари аниқланмайди, балки Осиё каратэ федерациясининг президентлиги учун сайлов ҳам ўтказилади. Шу боис Конгрессда иштирок этиш учун Осиё каратэ федерациясининг масъул ходимлари, қитъамиздаги етакчи давлатларнинг вакиллари келишади. Бундан ташқари ушбу нуфузли спорт анжуманига Бутунжаҳон каратэ федерациясининг президенти, жаноб Антонио Эспиноза ҳам таклиф этилган. Ўз навбатида жаноб Эспиноза ушбу таклифни қабул қилган ҳолда Ўзбекистонга келишини маълум қилди. Қолаверса Осиё чемпионати даврида Бутунжаҳон каратэ федерацияси бош котиби ҳамда ушбу ташкилотнинг Ҳакамлар ҳайъати тўлиқ таркиби билан қатнашади.\n- Осиё каратэ федерацияси президентлиги учун сайловда кимларнинг номзоди илгари сурилмоқда?\n- Тошкентда ташкил этиладиган Осиё каратэ федерациясининг навбатдаги конгресси даврида ташкилот раҳбарлиги учун сайловлар ўтказилиши ҳақида айтиб ўтдик. Шу боис айни пайтда Осиё каратэ федерацияси раҳбарлиги учун бир қатор номзодлар кўрсатилган. Бироқ, конгресс ўтказиладиган кунга қадар кўрсатилган номзодлар ўз номзодини қайтариб олиши ҳам мумкин. Шунингдек, конгресс пайтида Осиё каратэ федерациясининг Ижроия қўмитаси кенгашига аъзолар ҳам сайланади. Ижроқўм аъзолигига Ўзбекистон каратэ федерацияси раиси Аламжон Муллаевнинг номзоди кўрсатилган.\n- Осиё чемпионатида ўзбекистонлик қанча ҳакам иштирок этади?\n- Ҳозирги кунда халқаро тоифага эга ҳакамларимиз сони тўрт нафар. Осиё қитъаси миқёсида ўтадиган мусобақаларни бошқариш ҳуқуқига эга ҳакамларимиз сони эса 15 нафарга яқин. Ушбу Осиё чемпионати бошланиши олдидан Тошкентда ҳакамлар учун семинар ҳам ташкил этилади ва унда муваффақиятли қатнашган ҳакамлар ўз даражасини ошириш имкониятига эга бўлади. Қитъа чемпионатида ишлаш учун ўзбекистонлик 11 нафар ҳакам рўйхатдан ўтишган. Шу ўринда таъкидлаш жоиз, Токио-2020 ёзги олимпиадасида қатнашадиган ҳакамларимиз ўз ўрнида спортчиларга далда бўлади. Ҳозирги кунда Санжар Мақсудов, Азизбек Бўриев, Алишер Қиличев ва Бурҳон Раҳмонов каби малакали ҳакамларимиз Олимпия ўйинларига бориш учун яхшигина имкониятга эга бўлиб турибди.\nЭслатиб ўтамиз, каратэ (WKF) бўйича катталар ўртасида ХVI Осиё чемпионати 19-21 июль кунлари “Ўзбекистон” спорт-соғломлаштириш мажмуасида ўтказилади. Ташкилотчилар томонидан томошабинлар орасида ушбу мусобақага қизиқишни янада ошириш мақсадида кириш бепул қилиб белгиланган.


Apple яна учта моделдаги айфонини атайлаб секинлаштира бошлади - Terabayt.Uz\nКупертинолик гигантнинг янги моделдаги смартфонлари савдосини жонлантириш мақсадида эски русумлардаги айфонларини секинлаштириши маълум бўлган. Ўтган йили шу бўйича харидорлари судлашган бўлса-да, Apple яна шу қилиғини қўймади ва рақибининг масхарасига сабаб бўлди.\nЎҚИНГ: Huawei бирйўла Samsung ва Apple’ни масхаралади\nЭнди маълум бўлишича, Apple куни кеча тақдим этилган iOS 12.1 операцион тизими билан яна эски моделлардаги iPhone’ларининг ишлашини секинлаштира бошлаган. Бу ҳақда унинг расмий сайтидаги қўллаб-қувватлаш саҳифасида қуйидагича ёзилган:\n«iOS динамик тарзда самарадорликни бошқариб боради, бу билан iPhone кутилмаганда ўчиб қолишининг олдини олади ва унинг иш вақтини оширади».\nАввал бу функция iPhone 6, iPhone 6 Plus, iPhone 6s, iPhone 6s Plus, iPhone SE, iPhone 7 ҳамда iPhone 7 Plus моделларида мавжуд эди. iOS 12.1 версияси чиқиши билан бултурги iPhone 8, iPhone 8 Plus ҳамда iPhone X русумли смартфонларда ҳам тизимнинг ишлаши секинлаштирила бошлаган.\n#Apple iPhone 8 #мобиль операцион тизим #смартфонлар #хабарлар #iPhone 8 Plus #Apple iPhone X #iOS 12.1


Мисрлик машҳур актёр Омар Шариф вафот этди\n21:22 / 10.07.2015\nМисрлик машҳур актёр Омар Шариф 10 июлда 83 ёшида вафот этди. Бу ҳақда AlArabiya канали хабар бермоқда.\nОмар Шариф 1932 йил 10 апрелда Мисрнинг Александрия шаҳрида дунёга келган. Туғилганда унинг исми Мишель Демитри Шальхуб бўлиб, насроний бўлган. Бироқ кейинроқ у актриса Фатен Хамамага уйланиш учун ўз динини ва исмини ўзгартирган.\nОмар Шариф ўзининг актёрлик фаолиятини 1954 йилда Мисрнинг “Дўзаҳ осмони” фильмида суратга тушишдан бошлаган. Шарифнинг инглиз тилидаги илк иши “Арабистонлик Лоуренс” фильмидаги (1962 йил) Шариф Алининг роли бўлган. Актёр ушбу фильми учун иккинчи даражали энг яхши актёр йўналишида “Оскар” мукофотига номзоди қўйилган ва “Олтин глобус” мукофотини олган.\nОмар Шариф шунингдек, “Доктор Живаго”, “Маккейн олтини” фильмларидаги роллари билан танилган.\nАктёр умумий ҳисобда актёрлик фаолияти давомида 60 дан кўпроқ фильмда суратга тушган.\nШариф 2003 йилги Венеция кинофестивалида дунё кинематографига қўшган ҳиссаси учун “Олтин шер” мукофоти билан тақдирланган.\n2015 йилнинг май ойида Шарифнинг Фатен Хамама билан турмушидан ягона фарзанди Тариқ Ал-Шариф актёрнинг Альцгеймер касаллигидан азият чекишини маълум қилган эди


Чўпон Аҳмад тоғанинг ғам- ташвишлари кўп эди. У даҳшатли уруш йилларида ўзининг кўп қимматли нарсаларини йўқотган эди. Турмуш ўртоғи вафот этган, ўғли дараксиз йўқолган, шаҳардаги ишидан ажрагандан кейин қишлоқда чўпон бўлиб ишлаётган эди. Бир куни йўл четида қўйларини боқиб турганида бир касалманд йигитни шаҳарга кузатиб турган одамлар тўдасини кўриб қолди. Кўринишидан бу йигит камбағал эди. Калта камзулида совуқдан қалтираб турарди. Шунда чўпон Аҳмад тоға неча йиллардан бери устидан ечмаган чакмонини унга кийгазиб қўйди.\nКасалхона йўлакчасида шифокор текширувини букилиб кутиб турган касалманд йигит бир кишининг унинг елкасига қўлини қўйиб «дада» деб чақирганини сезди. Касалманд йигит бундан ажабланди ва бошини кўтариб унга қаради. Уни «дада» деб чақирган бу йигитни танимади. Йигит ҳам ҳайрон бўлди ва ундан узр сўраб шундай деди: «Сиз кийган бу чакмон мен неча йиллардан бери кўрмаган отамнинг чакмонига ўхшар экан, мен сизни отам деб ўйлабман, кечирасиз».\nКасалманд йигит сўради: «Отангиз ким эдилар?» У билан бироз сўзлашгандан кейин йигит чўпон Аҳмад тоғанинг ўғли эканлигига ишонч ҳосил қилди. Шунда унга деди: «Чиндан ҳам бу чакмон отангизники, сиз адашмадингиз». Шифокор кўригидан ўтгандан сўнг касалманд йигит қишлоққа чўпон Аҳмад тоғанинг шифохонада шифокор ёрдамчиси бўлиб ишлайдиган ўғли билан қайтди. Расулуллоҳ С.А.В.нинг бу борада айтган ушбу муборак сўзлари нақадар гўзал. У Зот шундай деб марҳамат қилганлар:\nБир қилинган яхшилик эгасига ўн баравар кўпайтирилиб қайтарилади. (Тирмизий)\nЁшлар ўзидан катта ёшдаги ҳар бир кишини, хусусан,..\nБир кекса аёл уйланган ўғли билан бир уйда яшарди...


Болам жиззаки, агрессив.. - Динда саволим бор\nХозирги вақтда: 20 ноя 2019, 08:59\nБолам жиззаки, агрессив..\nРўйҳатдан ўтган: 12 окт 2019, 19:58\nПост Фотима Абдумуталова » 14 окт 2019, 09:43\nАссалому алайкум! Болам икки ёшда. У жиззаки, агрессив. Бегоналарни урадиган, тишлайдиган одатлари ҳам бор. Бу салбий одатларига қарши чоралар қўрдим, аммо наф бермади. Бу ҳол боламнинг феъли ёки темпераменти билан боғлиқми? Ёки ҳомиладорликда тонус, гипоксия билан туғилгани учунми? Ёки гиперактив бола бўлгани таъсирими?\nЖавоб: Болам жиззаки, агрессив..\nПост Руҳшунос » 24 окт 2019, 11:42\nВаалайкум ассалом. Тушунишимча, болада йод етишмовчилиги бор. Бола агрессив бўлса, унга қарши курашиш керак эмас, аксинча унга меҳрни кўпроқ бериш керак. Чунки боладаги темпераментнинг унинг хатти-ҳаракатига ҳозирча алоқаси йўқ. Аксинча сизнинг руҳий кечинмаларингиз сабаб бўлиши мумкин. Ўзингизнинг ички кечинмаларингиз қандай? Кимларга нисбатан агрессив хаёлларни ўйлайсиз, кимларнинг хатти-ҳаракатларини ёқтирмайсиз? Мана шундай хаёллар ва хатти-ҳаракатларга барҳам беринг. Шунда боланинг ҳолати ҳам ўзгара бошлайди.\nБолани вақтида ухлатинг, таркиби табиий бўлмаган, кимёвий зарарли озиқ-овқатларни камайтиринг. Тоза ҳавода тез-тез сайр эттириб, эътиборингизни кўпроқ болага қаратишингиз керак. Валлоҳу аълам.\nМавзу - Болам жиззаки, агрессив..


Қозоғистон аҳолини QazVac билан COVID-19 га қарши эмлашни бошлади\n26 апрелда Қозоғистон клиник синовларнинг учинчи босқичи охиригача аҳолини Қозоғистоннинг QazVac вакцинаси билан коронавирусга қарши эмлашни бошлади.\nҚозоғистон соғлиқни сақлаш вазири Алексей Цой душанба куни биринчилардан бўлиб ҚазВаc дозасини олди, деб хабар қилмоқда маҳаллий ахборот агентликлари.\nОрганизмга 21 кунлик интервал билан икки босқичда киритилган ушбу вакцинани ишлаб чиқувчилар вакцина синовларининг ҳал қилувчи босқичи шу йилнинг 9 июлида тугашини хабар қилишди. Апрель ойи бошига келиб, тажриба жараёнида уч мингга яқин кўнгиллилар иштирок этишди, уларнинг ярмига яқини плацебо қабул қилишди.\nАпрель ойи бошларида Қозоғистон Президенти Қосим-Жомарт Токаев Россияда ишлаб чиқарилган Спутник В вакцинаси билан эмлангани маълум бўлди. Ушбу дори воситасида Қозоғистонда эмлаш 1 февралдан бошланди. Аввалроқ, Токаев Қозоғистонда ишлаб чиқарилган вакцина билан эмланишини очиқ айтган эди.\n«Бизнинг вазифамиз имконият беришдир. Ва кейин бизнинг фуқароларимиз ўзлари танлайдилар, улар ўзлари эмланади», — деди вазир давлат телеканали эфирида. Вазирнинг сўзларига кўра, шу кунгача ҳар 20-қозоғистонлик коронавирусга қарши эмлашни олган. Соғлиқни сақлаш вазирлигининг маълумотларига кўра, 26 апрель ҳолатига кўра Қозоғистонда 893 633 киши коронавирус инфекциясига қарши эмланган, улардан 165 997 киши вакцинанинг иккинчи компонентини олган.\nЦойнинг таъкидлашича, Жамбил вилоятида вакцина ишлаб чиқарадиган завод қурилиши давом этмоқда ва ҳозирги кунда институт мустақил равишда 50 минг дозани ишлаб чиқариши мумкин. «Ушбу дозалар ҳозирда барча ҳудудларга етказиб берилди. Келажакда биз миқёсни кенгайтириш учун турли вариантларни кўриб чиқмоқдамиз», — деди вазир.\nЎтган ҳафта расмийлар биологик хавфсизлик муаммолари илмий-тадқиқот институтида ишлаб чиқарилган ушбу вакцинанинг дастлабки 50 минг дозасини юбориш ва ҳудудларга жўнатиш тўғрисида эълон қилишди.\nРасмий маълумотларга кўра, ўтган йилнинг март ойидан бери мамлакатда 309 мингдан ортиқ лабораторияда тасдиқланган COVID-19 касаллиги қайд этилган. 2020 йил августидан буён номаълум вирус билан касалланган 52 мингдан ортиқ ҳолатлар ҳам қайд этилди. Расмийларга кўра коронавирус инфекцияси ва “ковид пневмония» 4345 кишининг ўлимига сабаб бўлган. COVID-19 тасдиқланган камида мингга яқин ўлим статистикага киритилмаган, чунки махсус комиссиялар бошқа касалликларни уларнинг ўлими сабаблари сифатида кўрсатган.


Халқ депутатдан розими? | "Адолат" СДП\nДепутат олдида турган муҳим вазифа аҳоли манфаатларидан келиб чиққан ҳолда унинг муаммоларини ўрганиш, шунчаки ўрганиб кетиш эмас, аксинча, амалий ечимларига эътибор қаратиб бориш ҳамдир. Бугун Халқ депутатлари Бухоро вилоят Кенгаши депутатлик гуруҳи аъзолари худди шундай масъулиятни ҳис этган ҳолда ҳар бир мурожаатнинг келиб чиқиш сабаби ҳамда унинг ижобий натижадорлигига эътибор қаратиб келмоқда. Депутатлик гуруҳи аъзоларидан бири Карим Бобомуродовга Шофиркон туман “Ўзмахсус сув қурилиш” давлат унитар корхонасида фаолият олиб бораётган Шерзод Ўринов бир йўла уч нафар фарзанд кўрганлиги муносабати билан ўзи истиқомат қилаётган ҳудуд маҳалласидан ёки фаолият олиб бораётган корхонасидан моддий ёрдам ажратиб берилишида амалий кўмак билан мурожаат қилган. Депутат бошчилигида депутатлик гуруҳи аъзолари ушбу мурожаатга ижобий ёндашган ҳолда унинг амалий натижаларига эришди. Фуқаро “Ўзмахсус сув қурилиш” давлат унитар корхонаси томонидан бир ойлик маоши билан моддий жиҳатдан рағбатлантирилди.\nШунингдек, “Жилвон” МФЙда истиқомат қилувчилар ҳудудда мактабгача таълим муассасасининг мавжуд эмаслиги борасида билдиргач, бевосита муаммо юзасидан гуруҳ аъзолари билан бирга Шофиркон туман мактабгача таълим бўлими раҳбарияти билан боғландик, ушбу масала ҳам ҳал этиладиган бўлди, 2022 йилда давлат мактабгача таълим муассасаси қуриш таклифи 2020-2022 йилларда мўлжалланган манзилли қурилиш дастурларини шакллантириш учун бериладиган дастлабки таклифлар сифатида қайд этилди.\nШофиркон туманидаги “Талисангобод” МФЙ “Хонабод” қишлоғида истиқомат қилувчи Гулчирой Исмоилова ҳудудда 29 - қайта қурилаётган мактабгача таълим муассасасида ҳамширалик вазифасида ишга жойлашиш мақсадида йўллаган мурожаати ҳам фуқарони қаноатлантирди. Йўлланган сўров жавобига кўра мактабгача таълим муассасаси қуриб битказилгач, иш билан таъминланиши билдирилди.\nХалқ депутатлари вилоят Кенгаши депутатлик гуруҳи аъзолари Когон туманида истиқомат қилувчи фуқаролар билан олиб борган мулоқотларда ҳам бир қатор муаммолар ўзининг амалий ечимларини топди. Жумладан, “Истиқбол” МФЙ “Шўробод” аҳоли пунктида истиқомат қилувчи фуқаролар оқава сув қувурлари бўйича мурожаат қилишган эди. Албатта, ушбу муаммо юзасидан Халқ депутатлари Бухоро вилоят Кенгаши депутати Ҳафиза Тўхтаева сўров билан мурожаат қилгач, сўров асосида амалий ишлар бошланиб юборилди.\n“Сухор” ва “Янги ҳаёт” МФЙ ҳудудида яшовчилар кутубхона масаласида мурожаат қилишган эди. Албатта, бугун ёшларнинг китобхонликка бўлган қизиқиши ортиб бормоқда, уларнинг маънавий оламини бойитиш асосий мақсадимиз экан, айни шу мақсад йўлида тегишли ташкилот ходимларига сўров билан чиқдик. Ўзбекистон Истеъмолчилар ҳуқуқларини ҳимоя қилиш жамиятлари федерацияси Бухоро вилоят бошқармаси сўров жавобида туманда ахборот ресурс маркази 600 м.кв ўлчамда қурилиши режалаштирилаётганлигини айтиб ўтган ва бу борада амалий ишлар бошланганлигини қайд этган.\nШунингдек, тумандаги “Ҳукуматобод” МФЙ “Ҳукуматобод” қишлоғида бўлган депутатлар аҳоли орасида мавжуд камчиликларни ўрганди. Турли мазмундаги муаммолар депутатлик гуруҳи аъзоларининг масъулиятини оширди.\nТўғри, бу каби мурожаатлар ечими анчагина, аммо муаммолар ҳам йўқ эмас. Хусусан, депутатлик гуруҳи аъзоларининг барчасининг фаолиятларини намунали дея олмаймиз. Уч-тўртта депутат аҳоли билан ишлаб, уларнинг мурожаатларини ҳал этишда кўмаклашмоқда, холос, қолганлари-чи?! Албатта, бугун улар ҳам ўз устида ишлаб, фуқаро билан ёнма-ён яшаб, мурожаатларга ижобий ёндашса, аҳолининг депутатга бўлган эътибори ошади, депутат кимлигини англайди.\nХалқ депутатлари Бухоро вилоят Кенгаши депутатлик гуруҳи раҳбари


БАРҚАРОР РИВОЖЛАНИШ СТРАТЕГИЯСИ — Ishonch Gazetasi\nБАРҚАРОР РИВОЖЛАНИШ СТРАТЕГИЯСИ\nOn Jan 12, 2021 9,639\nПрезидентимиз Шавкат Мирзиёевнинг Мурожаатномасини ўқиб…\nМурожаатномани диққат билан ўқир эканмиз, мамлакатимизнинг реал сиёсий ва иқтисодий салоҳияти унинг кейинги жадал ривожланиши йўлида қўйилган улкан вазифаларга мутаносиб кела бошлаганини кузатамиз. Ваҳоланки, ҳатто бир неча йил аввал ҳам аҳвол мутлақо бошқача эди.\nШундан келиб чиқиб айта оламизки, ислоҳотлар ўз самарасини бериши учун мамлакатнинг амалдаги ҳолати ҳамда ички салоҳиятини ҳаққоний ва холисона баҳолаш зарур. Истиқлол йилларида биз илк бор ўз хато-камчиликларимиз ҳамда ижтимоий-иқтисодий ривожланиш йўлида йиллар давомида тўпланиб қолган муаммоларимиз борлигини очиқ-ошкора тан олдик, шу билан бирга инқироздан чиқишнинг самарали йўллари изланди.\nБаландпарвоз ва чиройли шиорлар айтиб, қуруқ ваъдалар бериш қанчалик жиддий оқибатларга олиб келиши мумкинлигини англаб етдик. Бу одамларда ижтимоий ҳаётимизда рўй бераётган воқеа-ҳодисаларга бефарқлик ҳиссини уйғотди, халқ ҳамда давлат ҳокимияти ва бошқаруви органлари ўртасида улкан бўшлиқ ҳосил бўлди.\nОдамлар расмий статистикага, жумладан, юртимизда ҳар йили миллионлаб иш ўринлари яратилаётгани-ю бошқа шу каби «ютуқлар»га ишонмай қўйди. Бундай вазият узоқ давом этиши мумкин эмас эди, сабаби у мамлакат ва халқни боши берк кўчага олиб кириши муқаррар эди.\nШундай қилиб, ижтимоий ривожланиш мантиғи ҳамда анчадан буён тўпланиб қолган муаммолар, халқнинг ишонч-у умидлари мамлакатни тубдан ўзгартириш ва барча соҳаларда чуқур ислоҳотларни амалга оширишни тақозо этарди.\nФикримизча, Мурожаатномада тилга олинган масалалар – юртимизда олиб борилаётган улкан ўзгариш ва янгиланишлар жараёнини айнан шу нуқтаи назардан таҳлил этиш мақсадга мувофиқ.\nБошқаларга бўлган ҳурматимизни сақлаган ҳолда очиқ айтиш керакки, бугунги кунда минтақа мамлакатлари ичида фақат Ўзбекистонда барча йўналишларда, ҳеч бирини биринчи ва иккинчи даражалига ажратмаган ёки қайсиларинидир кейинга қолдирмаган ҳолда, кенг кўламли ислоҳотлар олиб борилмоқда.\nШавкат Мирзиёев ташаббуси ва бевосита раҳбарлигида олиб борилаётган бугунги ислоҳотлар айнан шу хусусияти билан алоҳида аҳамиятга эга.\nСтратегик жиҳатдан бу табиий ва мантиқан тўғридир. Боиси, ислоҳотлар пировардида кутилган натижага олиб келиши учун ўзгаришлар жараёнида иштирок этувчи барча тузилмалар жалб этилиши лозим. Энг мукаммал ишлаб чиқилган дастурлар ҳам, модомики уларнинг ижросига бутун халқ, аҳолининг барча қатламлари, давлат бошқаруви ва фуқаролик жамиятининг барча бўғинлари жалб этилмас экан, эзгу мақсад ва ғоялигича қолаверади.\nТўрт йил муқаддам мамлакат раҳбари этиб сайланган Шавкат Мирзиёев, биринчи навбатда, Ўзбекистоннинг яқин, ўрта ва узоқ муддатли ривожланиш стратегиясини белгилаб берганини барчамиз яхши эслаймиз.\nЎшандаёқ Президент Ўзбекистонни барқарор ривожланиш йўлига олиб чиқиш ҳамда тараққий этган мамлакатлар сафига қўшиш, шу аснода юртимиз жаҳон ҳамжамиятида муносиб ўрнини эгаллаши учун барча саъй-ҳаракатларни бирлаштириш, энг муҳими, ислоҳотлар жараёнида бутун халқимиз, аҳолининг барча қатламлари фаол иштирок этиши кераклигини таъкидлаган эди.\nШу билан бирга, давлатимиз раҳбарининг қўйилган улкан мақсадларга эришиш йўлида на ўзи, на бошқаларга тинчлик бериши ҳақидаги сўзларини ҳам яхши эслаймиз. Бугун ушбу фикрнинг амалий тасдиғини рўй-рост кўряпмиз.\nМурожаатномада баён этилган амалга оширилган ишларнинг мазмун-моҳияти, йўналиши, объектив баҳоси ҳамда келгусида қилиниши керак бўлган ишлар тавсифи Ўзбекистондаги ислоҳотлар жараёни ортга қайтмас характер касб этганидан далолат беради.\nЎтган давр мобайнида барчамиз чуқур англадикки, мамлакатни демократлаштирмай, ОАВ эркинлигини таъминламай, халқимизнинг ижодий салоҳиятини уйғотмай туриб Ўзбекистонни янгилаш ҳамда кўзланган мақсадларга етиш амримаҳол. Ривожланган давлатлар қаторига қўшилиш учун иқтисодиётни модернизациялаш, саноат тармоқларини техник ва технологик янгилаш, қишлоқ ва сув хўжалиги ҳамда иқтисодиётнинг бошқа тармоқларидаги эскича ёндашувларни ўзгартириш, ҳалол меҳнат қилаётганларни моддий ва маънавий рағбатлантириш зарур.\nБу инсоният юқори технологияли тараққиёт босқичига қадам қўйган бугунги даврда, айниқса, долзарбдир. Образли айтганда, юриб бораётган поездга чиқишга улгуролмай қолган мамлакат трансмиллий корпорациялар ҳамда қудратли давлатларнинг хомашё базаси сифатида жаҳон цивилизациясидан ортда қолиб кетиши муқаррар.\nХалқаро валюта фонди ҳамда нуфузли рейтинг агентликларининг таҳлилларига кўра, пандемия сабаб ўтган йилнинг жуда оғир келишига қарамай, Ўзбекистон жаҳондаги камдан-кам давлатлар қаторида иқтисодий ўсиш кўрсаткичларига эришди. Боз устига, Иқтисодий эркинлик индексида юртимиз 26 поғона юқорилади.\nШавкат Мирзиёев Мурожаатномада қайд этганидек, ўтган йили мамлакатимизда 197 та йирик, минглаб кичик ва ўрта корхона ҳамда инфратузилма объектлари барпо этилди. Мева-сабзавотчилик, ғаллачилик ва чорвачиликда 500 га яқин кластер ва кооперациялар фаолияти йўлга қўйилди. Бундай саъй-ҳаракатлар натижаси ўлароқ, пахтачиликда ҳосилдорликни бир йилда ўртача 10 фоизга ошириш имкони яратилди.\n2021-2023 йилларга мўлжалланган инвестиция дастури доирасида 89 миллиард доллар миқдорида (шундан 37,5 миллиарди хорижий) сармоя ўзлаштириш кўзда тутилгани ҳам амалга оширилаётган ўзгаришларнинг нечоғлик улкан ва кенг кўламли эканидан далолат беради.\nПрезидент Мурожаатномасидан англашилганидек, келаси йилда мамлакатимиз иқтисодиёти янада жадал суръатларда ривожланишда давом этади. Хусусан, 226 та йирик саноат ва инфратузилма объекти фойдаланишга топширилади. Навоий кон-металлургия комбинатида барпо этилаётган иккита йирик гидрометаллургия заводи ҳамда Олмалиқ тоғ-кон металлургия комбинатидаги техноген чиқиндиларни қайта ишлаш корхонаси шулар жумласидан.\nБундан ташқари, республикамиз бўйича тўқимачилик, қурилиш материаллари, чарм-пойабзал, озиқ-овқат ва фармацевтика тармоқларида юзлаб янги ишлаб чиқариш қувватлари барпо этилади, деди Президент. Биргина Тошкентдаги «Яшнобод» технопаркида 11 та замонавий электротехника корхонаси ишга туширилиб, у ердаги жами корхоналар сони 17 тага ва ишчилар сони 11 минг нафарга етказилади.\nТаълим, илм-фан, соғлиқни сақлаш соҳалари, тарбия ҳамда қадриятлар тизимини тубдан ўзгартирмай туриб қўйилган марраларга етиш амримаҳол.\nБарча эзгу ва бунёдкорлик ишлари рўёбида мамлакат келажаги бўлган ёшларнинг алоҳида ўрни бор. Шундай экан, 2021 йилга юртимизда «Ёшларни қўллаб-қувватлаш ва аҳоли саломатлигини мустаҳкамлаш йили» деб ном берилиши барчамизни ғоят қувонтирди. Жорий йилда ёшлар тадбиркорлиги ва бандлигини таъминлаш учун 100 миллион АҚШ доллари ажратиш кўзда тутилган. Яна 1 триллион сўм ва 50 миллион АҚШ доллари ёшларнинг бизнес лойиҳаларини кредитлаш ҳамда уларни касб-ҳунарга ўқитишга йўналтирилади.\nШу билан бирга, «Эл-юрт умиди» жамғармаси орқали етакчи хорижий олий ўқув юртларининг магистратура ва докторантурасида ўқишга юбориладиган ёшлар сони 5 баробарга оширилади.\nБугунги катта авлод вакилларининг асосий вазифаси ёшларга қулай бошланғич шароит ва имкониятлар яратишдан иборат. Ўғил-қизларимиз ўзгариб бораётган дунёда соғлом, таълим-тарбияли, рақобатбардош, ривожланган давлатлардаги тенгдошларидан сира қолишмаган ҳолда вояга етиши керак.\nАлбатта, ёшларни ўз устида ишлашга, яхши ўқиб, ривожланишга узоқ вақт даъват этиш мумкин. Ҳарқалай, бунинг заруратини уларнинг ўзлари ҳам яхши англайди.\nБугунги кундаги асосий масала совет давридан бизга мерос бўлиб қолган бир талай муаммолар – эскирган ўқув адабиётлари ҳамда дарс бериш услублари, педагог кадрлар малакасининг талаб даражасида эмаслиги, таълим муассасаларининг моддий-техник базаси ва таъминотидаги камчиликлар ва бошқаларни бартараф этишдан иборат.\nШу боис, Шавкат Мирзиёев ёш авлодга алоҳида эътибор ва ғамхўрлик кўрсатмоқда. Мурожаатномада ўтган даврда мазкур йўналишда қилинган ишларнинг асосий натижалари хусусида сўз юритилди – ўзбекистонликларнинг янги авлодини шакллантиришда пойдевор вазифасини бажарадиган мактабгача таълим тизимидаги ҳайратланарли ўзгаришлар, мактаб, ўрта махсус касб-ҳунар ҳамда олий таълимдаги жиддий ўзгаришлардан тортиб, илм-фан соҳаси, илмий-тадқиқотчилик фаолиятини охирги талаблар асосида тубдан қайта ташкил этишгача.\nОлиб борилган чора-тадбирлар натижасида бугунги кунда болаларни мактабгача таълим билан қамраб олиш даражаси 60 фоизга етди. Президент 2023 йил охирида бу кўрсаткични 75 фоизга етказиш вазифасини қўйди.\nОхирги 4 йилда боғчалар сони 3 баробарга кўпайиб, 14 мингдан ошди. Келгуси йили 2 мингта нодавлат боғча ташкил этилади. 6 ёшли болаларнинг 82 фоизи мактабга тайёрлашнинг бепул тизими билан қамраб олинади. Шунингдек, мамлакатда илк бор имконияти чекланган болалар учун мактабгача таълимни уйда бериш модели ҳам йўлга қўйилади.\nЖорий йилда 30 та янги мактаб қуриш, 320 та мактабни таъмирлаш ва моддий-техник базасини яхшилаш мақсадида бюджетдан 2 триллион сўм ажратилиши кишида, шаксиз, мамнуният ҳиссини уйғотади. Шу билан бирга 10 та Президент мактаби, кимё-биология, математика, ахборот технологияларига ихтисослашган 197 та мактаб ўз фаолиятини бошлаши ҳам ғоят қувонарли жиҳатдир.\nОлий таълимга келсак, ўтган йили қамров 25 фоизга етди. 2021 йилдан бошлаб олий таълимга ажратиладиган давлат грантлари сонини камида 25 фоизга ошириш режалаштирилган. Алоҳида таъкидлаш жоизки, эҳтиёжманд оилалар қизлари учун грантлар сони 2 баробарга кўпайтирилиб, 2 мингтага етказилади. Қолаверса, Тошкент шаҳрида янги замонавий университет барпо этиш кўзда тутилган.\nҚайд этиш жоиз, давлат раҳбари бир вақтнинг ўзида улуғ аждодларимиз қолдирган бебаҳо меросни унутмаган ҳолда ёшларнинг IT-технологияларига доир билимини ошириш зарурлигини бот-бот такрорлашдан тўхтаётгани йўқ. Янги, замонавий билимлар аждодлар эришган илмий ютуқларга асосланиши даркор. Боиси бу дунёда ҳамма нарса диалектиканинг объектив қонуниятига кўра ривожланиб, янгидан-янги билимлар билан бойиб боради. Халқимиз эса аждодлар мероси билан ҳақли равишда фахрлана олади.\nБироқ буюк бобокалонларимиз билан фахрланишнинг ўзи кам. Минг йиллар аввал олим-у фузалоларимиз дунё илм-фанининг бешигини тебратган. Кейинги Уйғониш даври ўрта асрларга тўғри келди. У вақтда ҳозирги европаликларнинг аждодлари ота-боболаримиз асарлари асосида илм-фан сарҳадларини забт этган. Афсуски, биринчи ва иккинчи Ренессансдан сўнг турли объектив ва субъектив сабабларга кўра авлодлар ўртасида узилиш юз берди, аждодларимиз ютуқларини давом эттиролмай қолдик. Бунинг оқибатлари барчамизга яхши аён.\nПрезидент илмий ва оммавий муомалага «Учинчи Ренессанс» тушунчасини киритгани ҳам бежиз эмас. Юртимизда таълим ва фаннинг барча таркибий қисмлари жадал суръатларда ривожланмоқда, бу мақсадга катта куч ва маблағ йўналтириляпти.\nДиалектиканинг объектив қонунларига қайтадиган бўлсак, ишонч билан айта оламизки, миқдор ўсувчанлиги, албатта, сифатга ҳам ўтади. Кун келиб заминимизда янги Берунийлар, Хоразмийлар, Ибн Синолар, Навоийлар, Фарғонийлар, Бобур ва бошқа ўнлаб олим-у фузалолар етишиб чиқади ҳамда улар инсоният тамаддуни ривожига муносиб ҳисса қўшиши муқаррар. Шунда азалий орзуимиз рўёбга чиқади – минтақамизда Нобель мукофоти соҳиблари пайдо бўлади.\nЯна бир муҳим қайд: биз, албатта, ўтмишдан сабоқ чиқаришимиз керак. Бошбошдоқлик, ички низолар, давлат ишига диний мутаассибларнинг аралашуви натижасида жаҳонга машҳур илмий мактабларнинг завол топиши тараққиётимиз суръатларининг пасайиши, ўз даврининг илғор таълими ва илм-фан тармоқларининг йўқолишига олиб келди. Бундай йўқотишларга дучор бўлган миллатимиз жаҳон тараққиётидан ортда қолди, қудратли давлатлар исканжасига тушди.\nГувоҳ бўлаётганимиздек, ҳозир Ўзбекистонда тарихнинг мана шундай аянчли саҳифаларидан тўғри хулоса чиқарилган ҳолда мисли кўринмас ўзгаришлар амалга оширилмоқда. Кучли, бирдам, оқил-у доно миллатгина бугунги шиддатли рақобатдан омон қолиб, жаҳон ҳамжамиятида муносиб ўрнини эгаллай олади. Бу фикр давлат раҳбарининг парламентга йўллаган Мурожаатномасида зарҳал ҳарфлар билан қайд этилган.\nМурожаатномада, шунингдек, коронавирус пандемияси билан боғлиқ янги таҳдид ва хатарлар тўғрисида ҳам сўз борди. Бу офатдан кўплаб мамлакатлар талафот кўрди. Коронавирус пандемиясига қарши кураш учун 2021 йил давлат бюджетида 3 триллион сўм захира шакллантирилди. Қолаверса, кейинги йилдан бошлаб 15 ёшгача бўлган болалар ва ҳомиладор аёлларга 7 турдаги витаминлар, болалар учун паразитар касалликларга қарши дори воситалари бепул тарқатилади.\nШу ўринда таъкидлаш жоизки, охирги йилларда соғлиқни сақлаш тизимининг жиддий ислоҳ қилиниши, коронавирус касаллиги тарқалган дастлабки даврданоқ аҳоли саломатлигини муҳофазалаш бўйича кўрилган оқилона чора-тадбирлар эвазига Ўзбекистонда пандемия қурбонлари сони бошқа давлатларга қараганда нисбатан оз бўлди.\nШубҳасиз, бой берилган ҳар бир жон, саломатликка етказилган зиён бу – улкан фожиа. Буни инкор этишга ҳаққимиз йўқ!\nЖаҳон соғлиқни сақлаш ташкилоти маълумотига қараганда, Ўзбекистонда коронавирус билан хасталаниш коэффициенти бошқа кўплаб мамлакатларникидан кўра пастроқ, тузалганлар сони 97 фоиздан ошган, даволанаётганлар эса 2 фоизга ҳам етмайди. Бу дунёдаги энг яхши кўрсаткичлардан биридир.\nОчиғини айтиш керак, юқорида тилга олинган натижалар соғлиқни сақлаш соҳасида олиб борилаётган тизимли ислоҳотлар, мамлакат раҳбаридан тортиб қуйи ташкилотларгача – барча бўғинларни ўз ичига қамраб олган кенг кўламли ташкилий-профилактик тадбирларнинг самараси ҳисобланади.\nПандемия мамлакатнинг ижтимоий-иқтисодий ривожига салбий таъсир кўрсатди, тараққиёт суръатларини бирмунча пасайтирди.\nШунга қарамай, халқаро эксперт-аналитик марказларнинг таҳлилларига кўра, Ўзбекисон дунёдаги кам сонли мамлакатлар қаторида 2020 йилни иқтисодий ўсиш кўрсаткичлари билан якунлади.\nМурожаатномада асосий урғу охирги йилларда эришилган ютуқлар эмас, балки мавжуд муаммо ва камчиликларни бартараф этиш йўллари, истиқболли вазифаларга қаратилгани ҳам кишида алоҳида мамнуният уйғотади. Шавкат Мирзиёев қайд этганидек, ислоҳотларнинг илк кўзга кўринарли натижалари, ютуқларимиз нуфузли халқаро ташкилотлар ва илғор давлатлар томонидан муносиб эътироф этилаётгани билан кифояланиб қолиш керак эмас.\nБиз узоқ ва машаққатли йўлнинг бошида турибмиз. Ҳеч ким муаммоларимизни бошқа жойдан келиб, ҳал қилиб бермайди.\nТараққиётимиз йўлида ютуқларимиздан чин дилдан қувонадиган дўст, хайрихоҳлар билан бирга, ҳасадгўй душманлар ҳам учраши табиий. Яширмаймиз, мамлакатда олиб борилаётган стратегик ислоҳотларнинг қиймати ва амалий аҳамиятини шубҳа остига олишга, Ўзбекистон ҳақида турли бўҳтонлар тарқатишга уринаётган бирёқлама қарашга эга баъзи интернет нашрлари ва блогерлар ҳам йўқ эмас.\nТаассуфки, ахборот технологиялари асрида бу каби ғаразли мақсадларга ҳали ҳеч ким ғов бўла олаётгани йўқ.\nБундай ғайрли ишларга энг муносиб ва тўғри жавоб – қўйилган мақсадлар сари оғишмай илдамлаш, одамларнинг ҳаёт даражасини мунтазам ошириб бориш, аҳоли, шу жумладан ёшлар, аёллар, кам таъминланган оилалар ҳамда ногиронларнинг муаммоларини самарали ҳал қилишдир.\nШу мақсадда мамлакатда манзилли давлат дастурлари амалга оширилиб, уларнинг ижроси нафақат давлат органлари, балки депутатлар ҳамда фуқаролик жамияти институтлари томонидан назорат қилинмоқда. Бугунги ислоҳотлар мазмун-моҳиятидан кўриниб турибдики, матонатли халқимиз ҳар бир инсон ҳаётидан рози бўлиб яшайдиган янги Ўзбекистонни, албатта, қура олади.\nМана, 2021 йилга ҳам қадам қўйдик. Умид қиламизки, кириб келган янги йил ҳаммамизга яхшилик, бахт-саодат олиб келади.\nБиз давлат раҳбари томонидан Мурожаатномада баён этилган барча мақсад-вазифаларга эришишга астойдил бел боғлашимиз даркор.\nЖорий йилда Мустақиллигимизнинг 30 йиллиги нишонланади. Шунингдек, мамлакат сиёсий ҳаётидаги муҳим воқеа – Ўзбекисон Республикаси Президенти сайлови бўлиб ўтиши кутилмоқда.\nМустақил тараққиётнинг бундай муҳим палласида юртимизда олиб борилаётган ўзгаришларни тизимли ва босқичма-босқич давом эттириш ниҳоятда муҳим.\nШу юртнинг фарзанди, фуқароси сифатида ишонч билан айта оламанки, доно халқимиз ҳаётий мақсад ва маслаклари сари қўяётган қадамлари илдамлашиб бораверади.


hidoyat.uz – “Мовароуннаҳр” нашриётининг сайти - “АҚЛЛИ” АВТОБУСЛАР\nЯқин келажакда Бирлашган Араб Амирликлари кўчалари бўйлаб мактаб ўқувчилари учун мўлжалланган “ақлли” автобуслар қатнови йўлга қўйилади. Автобуснинг ичкари қисми электрон кузатув ва назорат тизимлари билан жиҳозланиши режалаштирилган. Жумладан, ўқувчиларнинг чиқиб жойлашгани ҳамда манзилга етиб боргани тўғрисида хабар бериб турувчи 14 та кузатув мосламаси ўрнатилади. Автобус ҳаракатини ота-оналар мобиль илова орқали кузатиб туриш имкониятига эга бўлишади.\nЭнг муҳими, мазкур уловлар экологик жиҳатдан хавфсиз бўлиб, двигателлари электрон батареялардан қувват олади.\nБутун жаҳон иқтисодиёти форумида сайёҳлар энг кўп ташриф буюрувчи шаҳарлар орасида Дубай биринчи ўринда экани эълон қилинди. Жорий йилда Дубайга жами 15 миллион 270 минг саёҳатчи келди. Ушбу кўрсаткич билан шаҳар Токио, Гонконг, Нью-Йорк каби йирик шаҳарларни ортда қолдирди. Уларга 12 миллион.дан ортиқ зиёратчилар ташриф буюрган.\nАмирликда бунёд этилаётган ҳашаматли бинолар сайёҳлар сони янада ортишига хизмат қилиши кутилмоқда.\nМУСУЛМОНЛАР – ҚОНУНГА ИТОАТГЎЙ\nБуюк Британия аҳолиси ўртасида сўровнома ўтказилди. Сўровнома натижалари кўпчиликни ҳайратга солди. Боиси, мамлакат фуқаролари ичида ватанпарвар ҳамда қонунга итоатгўй фуқаролар айнан мусулмонлар эканлиги яна бир бор тасдиқланди. Сўровда иштирок этганларнинг 89 фоизи дин ниқоби остида фаолият юритаётган оқимларнинг мақсади сиёсий мақсад эканлигини бир овоздан эътироф этдилар. Шунингдек, террорчи гуруҳ ҳамда ўзга динларни камситишга қарши ўзларининг кескин фикрларини келтириб ўтдилар.\n“Бугун жамиятимиз тинчлиги учун энг катта хавф солаётган муаммолардан бири бу диний бағрикенгликка амал қилмасликдир. Тан олиш керакки, мамлакатимиз мусулмонлари юртимизнинг энг ватанпарвар фуқаролари ҳисобланади”, деди Буюк Британия парламенти депутати, сўровнома ташкилотчиларидан бири Холид Маҳмуд.\nОЧЛИК ВА СЕМИЗЛИК МУАММОСИ\nИталия пойтахти Римда БМТнинг Озиқ-овқат ва қишлоқ хўжалиги ташкилоти (ФАО) ҳамда Жаҳон соғлиқни сақлаш ташкилоти томонидан икки кунлик халқаро анжуман бўлиб ўтди. Унда бугун жаҳон ҳамжамиятини ташвишга солаётган очлик, нотўғри овқатланиш, ёшларнинг носоғлом улғайиши каби масалалар муҳокама қилинди. Хусусан, дунё бўйлаб 800 миллион киши очликдан, 1,9 млрд семизликдан азият чекаётгани, 5 ёшгача бўлган 150 млн болалар нотўғри овқатланиши оқибатида ёшига нисбатан ортда қолаётгани таъкидланди.\n“Озиқ-овқат масаласи жамиятнинг бош муаммоси ҳисобланади. Шу боис, бу масала ҳамиша давлат ҳимояси ва назорати остида бўлиши керак”, деди анжуман очилишида нутқ сўзлаган БМТнинг Озиқ-овқат ва қишлоқ хўжалиги ташкилоти раҳбари Жозе Гратциануда Силва.\n134 ЁШЛИ ҚАРИЯ\nЭронда аҳолини рўйхатга олиш жараёнида 134 ёшли фуқаро борлиги маълум бўлди. У Аҳмад Сўфи исмли қария бўлиб, шахсини тасдиқловчи ҳужжатда 1882 йилда туғилгани ёзилган. Отахон ёши улуғ бўлишига қарамай соғлиғидан ҳеч қандай шикояти йўқлигини таъкидлади. “Аҳмад бобо жуда раҳмдил, ҳамиша одамларга ёрдам беришга интилади”, дейди унинг яқинларидан бири.\nЭслатиб ўтамиз, Аҳмад Сўфи дунёда ёши улуғлиги бўйича иккинчи ўринни қўлга киритди. Биринчи ўринда яқинда 145 ёшга тўлган индонезиялик Содимежо исмли қария туради.\nБирлашган Миллатлар Ташкилоти Мьянмада истиқомат қилаётган мусулмонларга қарши содир этилаётган зўравонликларни инсониятга қарши жиноят сифатида баҳолади. Бу ҳақда ташкилотнинг “Инсон ҳуқуқлари бўйича Олий бошқаруви” маълум қилди.\nШунингдек, БМТ бу ўлка фуқаролари дунёда энг кўп зулм кўраётган, таҳқирланаётган миллат эканлигини таъкидлади. Боиси, 2012 йилдан бери мьянмалик мусулмонларнинг 120 мингдан ортиғи турар жойи, мамлакатини ташлаб кетишга мажбур бўлган. Улар ҳозирда бошпанасиз, тиббий ёрдамга муҳтож ҳолда турли лагерларда жон сақламоқда.\nГУМБАЗЛИ, МИНОРАЛИ ИЛК МАСЖИД\nИталиядаги Милан шаҳрининг Сесто туманида илк бор гумбазли ва минорали масжид қуришга ҳукуматдан расмий рухсат олинди. Масжид уч қаватдан иборат бўлиб, биринчи қавати мингга яқин намозхонга мўлжалланган. Иккинчи қаватни ёшлар учун дарсхона, энг юқори қаватни эса аёлларга намозхона қилиш режалаштирилган.\n“Охирги йилларда италияликлар орасида Исломга қизиқиш ортаётганини эътиборга олиб, динимиз манбаларини италян тилига таржима қилиш ишлари қизғин кетмоқда”, деб хабар беради Ислом маданият маркази мудири Даҳмон Абдуллоҳ Шина.\nСАУДИЯДА МАВЛИДИ ШАРИФ\nСаудия Арабистонида Пайғамбаримиз Муҳаммад (соллаллоҳу алайҳи ва саллам)нинг таваллудлари муносабати билан илк бор мавлиди шариф нишонланди.\nМавлид бир қатор мусулмон мамлакатларида кенг нишонланадиган исломий байрам ҳисобланади. Бироқ Саудия Арабистонида буни бидъат деб билишар ва уни ўтказиш тақиқланган эди.\nИжтимоий тармоқ фойдаланувчиларидан бири Адам Муслимов: «Субҳаналлоҳ! Саудия Арабистонида, Уҳуд тоғининг этагида биринчи марта ҳазрат Муҳаммад (соллаллоҳу алайҳи ва саллам)нинг таваллуд кунлари нишонланадиган бўлди!» деб ёзган.\nЭслатиб ўтамиз, жумҳур уламоларнинг ижмосига кўра, мавлиди шариф рабиул аввал ойининг ўн иккинчи кунидир.


Вилоятдаги муаммолар, давлат харидлари, йўллар ва футбол ҳақида — Наманган вилояти ҳокими билан интервью\nНаманган вилояти ҳокими Шавкат Абдураззоқов Kun.uz билан суҳбатда вилоятда амалга оширилаётган ишлар, энергетика тизими муаммоларини ҳал қилиш учун кўрилаётган чоралар, қимматбаҳо давлат харидлари, йўллар ва футбол ҳақида гапирди.\nЯнги лойиҳалар ҳақида\n— Биз бу ерни янги дастур доирасида обод маҳаллага айлантирдик. Кичик саноат зонаси ташкил этиш орқали инфратузилма яратилди: сув, электр, газ тортилди, йўллар асфальтланди. Авваллари бу ерда 3,8 гектар боғ бор эди. Илмий-текшириш институтининг боғи ташландиқ ҳолга келиб қолган эди. Энди эса бу ерга ҳар бири 15 сотихдан бўлган 22та лойиҳа жойлаштирдик.\nАйрим каттароқ лойиҳалар икки-уч бўлак ерни олган – 30 сотих. Ҳар бир лойиҳада камида 100 нафар ишчи ишлайди. Бизнинг режамиз жами 3200 кишини ишли қилиш. Шунча иш ўрни яратилди. 17та тикувчилик цехлари, шундан иккитаси чармни қайта ишлаш ва учтаси озиқ-овқат йўналишидаги лойиҳалар.\nШунинг ҳисобига «Даштбоғ» маҳалласи атрофидаги етти маҳалла аҳолисини – «Аёллар дафтари», «Ёшлар дафтари», «Темир дафтар»даги одамларни иш билан таъминлаш. Даштбоғнинг ўзида тўрт минг киши яшайди. Чеккароқда саноат зоналари ташкил қилинганидан хабардорсиз. Ҳоким бўлганимдан кейин мен буларни ўргандим. Бунинг ноқулайлиги нимада эди? У ерга бориш қийинроқ, вақт ва пул кетказиб етиб бориш керак. Чекка жойларга инфратузилма яратиш, коммуникация тортиб бориш қийин, катта маблағ ва вақтни олади. Биз буни қайта кўриб чиқдик ва қишлоқларда, туманларда маҳаллалар марказларида зоналар ташкил қилишга ўтдик. Аёлларимиз кўпроқ уйи яқинидаги жойда ишлаши ҳар тарафлама қулай. Атроф маҳаллалардаги одамларга уйи олдидаги саноат зонаси ташкил қилиш билан қулайлик яратилдики, бунда йўлкира сарф бўлмайди, исталган пайт, масалан, аёллар, уйидан, бола-чақасидан хабар олиб кела олади.\nБутун вилоят бўйича 72та кичик саноат зонасининг қарори чиқди ва буларнинг 43тасида ишлар бошланди. Шаҳарнинг ўзида бундай саноат зоналаридан 10та ташкил қиляпмиз.\nВодий шароитида, биласиз, ер мураккаброқ масала. Илгари тадбиркорлар 1 гектар ер олганда, 50 сотихига нимадир қуриб, қолганини бўлиб-бўлиб сотиб юборган, уй қурган ва ҳоказо. Биз айнан шундай ҳаракатларнинг олдини олиш учун 15-30 сотихдан бўлиб бердик. Майдонни кичрайтирганимиз ҳисобига тадбиркорлар сони кўпайди. Шу 3,8 гектар ерга битта катта лойиҳа жойлаштирсангиз, нари борса 500-600 киши ишлайди. Ҳозир эса бу рақамлар 4-5 баравар кўпроқ. Тадбиркорга ҳам арзон, ҳам осон, ҳам қулай. Кўп кредит олмайди ва камроқ сармоя билан бошлайди.\nШунингдек, биноларни тепага қараб ўстириш масаласи бор. Буни президент ҳам таъкидлаб ўтган. Шунинг ҳисобига оз ердан унумли фойдаланиш, кўпроқ ишлаб чиқариш ва ишчи ўрни яратиш мумкин.\nБу жойлар ободонлаштирилганини кўриб турибсиз: воркаут майдончаси қурдик, бу ерда болалар ўйнайди, шуғулланади. Президент соғлом ҳаёт тарзига эътибор бераётгани оқибатида мана шундай ишларни амалга ошириш имкони пайдо бўлди. Шаҳарда юрганда эътибор беринг: 400 маҳаллада мана шундай спорт майдончалари ташкил қилинган, қилинмоқда. Мен ўзим ҳам Кореяга борганимда мана шундай ҳолатни кўргандим.\n— Шунча давр мобайнида энерготизим ривожланмади. Энди бу ишлар аста-секин ривожлантириляпти. Тўрақўрғонда иссиқлик энергия станцияси қурилди. Бунинг эвазига 900 мегаватт қувват қўшилди. Гидроэнергия бўйича ҳам ишлар амалга оширилмоқда. Учқўрғон туманида битта гидроэнергия иншооти ишга туширилди. Андижон канали аталмиш катта каналда яна қўшимча 7-8та иншоот қуриш режаланяпти.\nАсосийси, биз энергетика соҳасида ҳам иқтисод қилишга ўтишимиз керак. Энерготежамкор қурилмалар бунда ёрдам беради. Тадбиркорлар ҳам тежамкор ускуналар олиб келишга қизиқади. Аммо энергия муаммоси бўлиши аниқ, бундан, ҳозирча қочиб бўлмайди. Илгари мана шундай зоналарга хизмат кўрсатиш «Ўзбекэнерго»нинг вазифаси эди – уларнинг маблағи ҳисобига энергия етказиб бериларди, тортиб келинарди. Энди эса маҳаллий ҳокимликларга пул ажратиляпти ва энди биз «Ўзбекэнерго»га пул бериб, бу ишларни қилдиряпмиз, яъни буюртмачи ҳокимликларнинг ўзи бўлади.\nАҳолининг электр ва газдан муаммоси эса фақат бизнинг вилоятда эмас, бутун Ўзбекистонда бор муаммо. Буни бартараф этиш бўйича ҳам ишлар олиб бориляпти. Яқинда Қирғизистон президенти Садир Жапаровнинг ташрифидан сўнг бир муҳим ва катта масала ҳал қилинди: энди Қирғизистон билан энергия алмашамиз. Илгари Марказий Осиё мамлакатлари ягона энерготизимга бирлашган эди. Бу тизим ҳозир ҳам бор, энди буни ишлатиш – ўзаро энергия алмашувни йўлга қўйяпмиз.\nРости, ҳозир энерготақчиллик аввалгидек эмас, ҳолат анча яхшиланган. Шу йил якунига кўра бу тизимни янада такомиллаштириш ва яхшилаш борасида республика бўйича жуда катта ишлар кетмоқда. Бу гапларни вазиятдан хабардор бўлганим учун айтяпман. АСКУЭ тизимига ўтиш зарур – инсон омилини йўқотиш керак. Бутун дунё шундай тизимда. Айнан шунинг эвазига ҳам энергияни тежаш мумкин.\n— Вилоят миқёсида ҳам, мамлакат миқёсида ҳам бу жуда эътиборга олиш зарур бўлган масала. Мана, дарахтларни кесишга мораторий узайтирилди. Мен Экология қўмитаси раҳбари бўлганимда билдим – бу жуда катта соҳа экан. Жамоатчилик бу борада жуда сезгир ва зийрак. Чиқинди масаласи жуда долзарб. Бу соҳада ҳам давлат – хусусий шерикчилик йўлига ўтиляпти. «Тоза ҳудуд» унитар корхоналари битта техникаси 1-1,5 маҳаллага хизмат кўрсатади. Хусусий корхона техникалари эса 4-5 маҳаллага хизмат кўрсатади. Улар самаралироқ фойдаланади.\nДавлат ҳисобидаги корхоналар техникаси билан ҳамма маҳаллаларни қамраб олиш қийин. Давлат-хусусий шерикчиликда эса қамровни кенгайтириш мумкин. Шунингдек, чиқиндини саралаш ва қайта ишлаш масаласи ҳам олға силжийди. Наманган вилояти бу борада биринчи бўлди – уч туманнинг чиқиндисини олиб кетиш ва қайта ишлашни хусусий секторга бердик. Қайта ишлаш орқали энг охирги босқич – биогумус даражасида қайта ишлаш мумкин. Бунинг натижасида чиқинди полигонлари ёпилади. Ҳар бир туманда полигонлар бўлиши шартмас. Дейлик, 10та полигон бўлса, ишлар тўғри йўлга қўйилиши орқали уларнинг 7тасини ёпиш мумкин.\nЯшиллаштириш ва кўкаламзорлаштириш жуда долзарб. Илгарилари бу соҳага эътибор етарли эмасди. Биз вилоят миқёсида бу йил ушбу ишларга 3 млрд сўм маблағ ажратдик. Ана энди ҳар бир дарахтга қаралади, унинг эгаси, жавобгари бўлади, ҳар бир туп дарахт Ободонлаштириш бошқармаси балансига ўтказилади, у парваришланади. Чунки пул ажратилди ва бунда ҳисобдорлик бўлади.\nИқлимимиз кескин континентал, ёзимиз узоқ ва иссиқ. Биз энди каттароқ, манзарали, соя-салқин берувчи дарахтларни экамиз. Илгари кичиккина кўчат экиб ёки экилган, кўчатга қаралмай, у қуриб қолган, келгуси йили яна янгиси экилган ва шу ҳолда давом этаверган. Игнабаргли дарахтлар бизга тўғри келмайди. Улар фақат эстетик завқ бериши мумкин. Бундай кўчатларни парваришлаш ва ўстириш ҳам осон иш эмас, секин ўсади. Манзарали дарахтлар эса салқин, кислород беради, шунингдек, эстетик завқ ҳам.\nШавкатжон Абдураззоқов кичик саноат зонасида ишга тушган мономарказ ҳақида атрофлича гапириб берди. Мономарказда балиқчилик, тикувчилик, чилангарлик, каштачилик, павлоний дарахтлари етиштириш, беданачилик каби кўплаб соҳаларга ёшлар ўқитилади ва шу зонанинг ўзида иш билан таъминланади. Ўқув курслари учун тўловнинг 20 фоизини ўқиётган кишининг ўзи тўлайди, қолган қисми - 30 фоизи маҳаллий бюджетдан ва 50 фоизи Меҳнат вазирлиги томонидан тўлаб берилади.\nҲоким билан унинг ўша машҳур контейнердан қурилган хонадонига ташриф буюрдик. У йўл-йўлакай «Бунёдкор» маҳалласида амалга оширилаётган ишлар билан ҳам таништирди. Абдураззоқов суҳбат асносида футбол, йўллар муаммоси, секторлар масаласи, уларнинг қанчалик рентабеллиги, янги ташкил этилаётган саноат зоналари, маҳалладаги чиқинди полигонларининг резервация қилиниши, судларнинг мустақиллиги мавзуси, қонуннинг барчага баробар экани, интернетдаги негатив фикрларга муносабатини ҳам билдирди. Шунингдек, у контейнер уйни нега ва қандай қурдиргани, кейинчалик бу уйнинг тақдири нима бўлиши ҳақида ҳам гапириб ўтди.\n«Ўқувчиларга ҳижобда эмас, рўмолда келиш мумкинлиги тушунтирилди» — Наманган вилоят ИИБ интернетда тарқалган сурат бўйича изоҳ берди\nТўрақўрғондаги спорт мактабининг чала қолган ишлари қачон битади?


Тадбиркор ҚҚС тўлашда қонунни бузса, рўйхатга тушади - xabar.uz\nТадбиркор ҚҚС тўлашда қонунни бузса, рўйхатга...\n14.11.2019 09:17 0 1708\nҚўшилганган қиймат солиғи тўловчиларини давлат солиқ хизмати органларида рўйхатга олиш эндиликда қай тартибда амалга оширилади? Бу саволга «Soliq plus» газетасида жавоб берилди.\nМазкур Низом лойиҳасида қуйидагилар назарда тутилмоқда.\n— раҳбарнинг шахсини идентификация қилади (фамилияси, исми ва отасининг исми, туғилган санаси ва жойи, фуқаролиги, доимий ва (ёки) вақтинча яшаш жойи, паспорт ёки унинг ўрнини босадиган ҳужжат реквизитлари, солиқ тўловчининг идентификация рақами, уй телефони рақами, тадбиркорлик субъекти рўйхатдан ўтказилган жойдаги телефон рақами, уяли алоқа телефони рақами, электрон почта манзили);\n— солиқ тўловчи тадбиркорлик субъекти сифатида рўйхатдан ўтказилган манзилда ҳақиқатда жойлашганлиги;\n— ўз кўчмас мулкига эга бўлмаган тақдирда ижара шартномасининг мавжудлиги;\n— ходимларнинг ёки ёлланиб ишловчи жисмоний шахсларнинг сони;\n— электрон ҳисобварақфактураларни расмийлаштириши, сақлаши ва ҳисобини юритиши.\nҚҚСга оид ҳуқуқбузарликлар ҳақида\n— ҚҚСга оид ҳуқуқбузарликларни содир этиш хавфи юқори бўлган тадбиркорлик субъектлари;\n— ҚҚСга оид ҳуқуқбузарликларни содир этиш хавфи ўртача бўлган тадбиркорлик субъектлари;\n— ҚҚСга оид ҳуқуқбузарликларни содир этиш хавфи оз бўлган тадбиркорлик субъектлари.\n— раҳбарининг ёки рўйхатдан ўтказилаётган тадбиркорлик субъектида раҳбарлик вазифаларини ёки молиявий бошқарув вазифаларини амалга ошираётган шахсининг шахси аниқланмаган;\n— ҳақиқатда жойлашган жойи тадбиркорлик субъекти сифатида рўйхатдан ўтказилган манзилига мос келмайдиган;\n— ўз кўчмас мулкига эга бўлмаган тақдирда ижара шартномаси мавжуд бўлмаган;\n— ёлланиб ишловчи ходимлари бўлмаган солиқ тўловчилар киритилади.\n— рўйхатдан ўтказилаётган тадбиркорлик субъектининг раҳбари ёки раҳбарлик вазифаларини ёки молиявий бошқарув вазифаларини амалга оширувчининг шахси идентификацияланган, бироқ молиявийхўжалик фаолиятининг тегишли турини амалга ошириш учун зарур билим ва кўникмаларга эга бўлмаган;\n— бухгалтерия ҳисобини юритиш вазифаларини амалга оширувчи, тегишли билим ва кўникмалари бўлган ходимга эга бўлган ёки бухгалтерия ҳисобини юритиш хизматларини кўрсатувчи профессионал ташкилот билан шартнома тузган;\n— ҳақиқатда жойлашган жойи тадбиркорлик субъекти сифатида рўйхатдан ўтказилган манзилига мос келадиган;\n— ўз кўчмас мулкига эга бўлмаган тақдирда ижара шартномаси мавжуд бўлган;\n— ёлланиб ишловчи ходимлари бўлмаган ёхуд уларнинг сони 12 кишини ташкил этадиган солиқ тўловчилар киритилади.\n— рўйхатдан ўтказилаётган тадбиркорлик субъекти раҳбари ёки раҳбарлик вазифаларини ёки молиявий бошқарув вазифаларини амалга оширувчи шахси идентификацияланган ҳамда молиявийхўжалик фаолиятининг тегишли турини амалга ошириш учун зарур билим ва кўникмаларга эга бўлган;\n— бухгалтерия ҳисобини юритиш вазифаларини амалга оширувчи, тегишли билим ва кўникмалари бўлган ходимга эга бўлган ёки бухгалтерия ҳисобини юритиш хизматларини кўрсатувчи профессионал ташкилот билан шартнома тузган ёхуд бухгалтерия ҳисобини юритиш электрон дастури мавжуд бўлган;\n— ходимларининг сони 3 кишидан ошадиган солиқ тўловчилар киритилади.\nТадбиркор ҚҚС бўйича хавф гуруҳига киритилса нима бўлади?\n— ҳуқуқбузарликларни содир этиш хавфи юқори бўлган гуруҳга киритилса, рўйхатга қўйишни рад этиш тўғрисида;\n— ҳуқуқбузарликларни содир этиш хавфи ўрта бўлган гуруҳга киритилса, солиқ назорати бўйича фаол тадбирларни ўтказган ҳолда рўйхатга қўйиш тўғрисида;\n— ҳуқуқбузарликларни содир этиш хавфи кам бўлган гуруҳга киритилса, рўйхатга қўйиш тўғрисида солиқ тўловчининг шахсий кабинетига билдиришнома юборилади.\nДавлат солиқ қўмитаси катта инспектори\nсолиқ давлат солиқ қўмитаси ҚҚС


22.04.20 12:23\tmsk\nУЕФА кубоги совринлари . Uefa.com сайти фотосурати\nЖаҳон соғлиқни сақлаш ташкилоти (ЖССТ) коронавирус пандемияси туфайли Европа футбол ассоциациялари иттифоқини (УЕФА) 2021 йил сўнггига қадар барча халқаро турнирларни бекор қилишга чақирди. Бу ҳақда Sport.ua сайти PLACAR журналига таянган ҳолда хабар беради.\nЖССТ эпидемиологларининг икки соатли кескин бахс-мунозараларга бой мажлисидан сўнг шундай тавсия берилган. Журналнинг хабар беришича, мажлисда бирорта консенсусга келинмаган. УЕФА бу масалада қўшимча онлайн-маслаҳат олиб боришини билдирди.\nАгар УЕФА Жаҳон соғлиқни сақлаш ташкилоти тавсияга рози бўлса, у ҳолда 2020/2021 ва 2021/2022 йиллар Чемпионлар лигаси ва Европа чемпионати бекор қилинади, шундоқ ҳам 2020 йилдан 2021 йилга кўчирилган Европа чемпионати, шунингдек ,2022 йилга Миллий лига ва Жаҳон чемпионати саралаш ўйинлари хавф остида қолади.\nЖССТ фақат тавсия бера олиши, спорт календарига ўзгартириш киритиш учун расмий таъсир кучига эга эмаслиги маълум. Шунинг учун УЕФА унинг тавсиясини инобатга олмаслиги ҳам мумкин.\nБундан бир кун олдин УЕФА миллий чемпионатларга мавсумни 29 августгача якунлашни маслаҳат берганди. Айрим лигалар чемпионатни бошлаш муддатларини белгилаб олганлар. Жумладан, май ойида Германия, Польша ва Фарер ороллари мамлакат биринчилигини бошлашни режалаштирган. Июнда эса кўпгина Европа давлатларига футбол ўйинлари жонланади. Бельгия ва Нидерландия эса ўз чемпионатини муддатидан аввал якунладилар.\nДунёда коронавирус пандемияси бошлангани сабаб, спортнинг турли соҳаларига оид минглаб тадбирлар бекор қилинди. Уларнинг орасида футбол ҳам бор. Лекин шунга қарамасдан Белоруссия, Никарагуа, Тайвань, Тожикистон ва Туркманистонда миллий чемпионат мусобақалари давом этмоқда. Айрим маълумотларга кўра, Ўзбекистон ва Қозоғистон июнгача чемпионат ўйинларини бошламайди.


Бугун Германияда 2002 йилда мамлакат ҳудудида юз берган авиаҳалокат сабаблари маълум қилинди.\n03 март 2021, Тошкент вақти: 08:09\nЎшанда Россия йўловчи самолёти билан юк ташувчи самолёти тўқнашиб кетган ва оқбатида 71 одам ҳалок бўлган эди. Ҳалок бўлганларнинг 52 нафари эса бошқирдистонлик ўқувчилар эди.\nҲалокат учун жавобгарлик «Скайгайд» Швейцария компанияси аиадиспетчерига юкланмоқда. Бу хусусда текширув гуруҳи раҳбари Йорг Шёнеберг шундай деди:\n«Ҳалокатнинг асосий сабаб шуки, авиадиспетчерлар тўқнашув рўй беришини вақтида англамаганлар. Ту-154 экипажига пастлаш учун кўрсатма берилган вақтда эса жуда кеч бўлганди», — деди авиаҳалокат бўйича текширув гуруҳи раҳбари.\nШвейцария Президенти Йозеф Дайнс эса Баден кўли устида рўй берган айни авиаҳалокат учун Россия Президенти Владимир Путиндан узр сўради. Шунингдек, «Скайгайд» Швейцария диспетчерлик компанияси раҳбарияти ҳам қурбон бўлганларнинг яқинларидан кечирим сўрадилар.